Večje naravne in druge nesreče v Sloveniji v letu 2024

Pregledi večjih naravnih in drugih nesreč v letu 2024 so narejeni na podlagi izdanih dnevnih informativnih biltenov Centra za obveščanje RS.

Dnevno informativni bilteni Centra za obveščanje RS z morebitnimi opozorili se dnevno in javno objavljajo na spletni strani [Uprave RS za zaščito in reševanje](https://www.gov.si/drzavni-organi/organi-v-sestavi/uprava-za-zascito-in-resevanje/) pod rubriko Obvestila / nesreče prejšnjega dne, teletekstu RTV Slovenije stran 198 in dostavlja po elektronski pošti vsem medijem, državnim organom in službam v sistemu zaščite in reševanje ter širši zainteresirani javnosti.

Dostop do javnih podatkov (pregledi trenutnih dogodkov) in javne statistike (poročila) je omogočen na spletnem naslovu aplikacije [Sistema za poročanje in intervencije](https://spin3.sos112.si/javno/zemljevid).

**VISOK SNEG**

**Visok sneg 19. – 21.1.2024**

**19.1.2024**

V petek zjutraj in dopoldne je obilno sneženje povzročalo težave v večjem delu države. Moker in težek sneg je podiral drevesa na ceste, vozila, elektroenergetske in komunikacijske vode. Zaradi zasneženega in spolzkega vozišča je s cestišča zdrsnilo več tovornih in osebnih vozil. Po do sedaj zbranih podatkih smo zabeležili 403 dogodke, aktiviranih je bilo 164 gasilskih društev, ki so odstranjevala podrta drevesa, nudila pomoč pri izvleku vozil ter nudila pomoč drugim pristojnim službam.

**20.1.2024**

Tekom dneva so gasilci v večini primerov odstranjevali podrto drevje s cestišč, objektov in vozil, ponekod pa je bila zaradi podrtih dreves preko električnih vodnikov motena oskrba z električno energijo. Po do sedaj zbranih podatkih so gasilci posredovali na dvainosemdesetih lokacijah.

**21.1.2024**

Preko dneva so po do sedaj zbranih podatkih na območjih regijskih centrov Celje, Ljubljana in Trbovlje gasilci posredovali na 8 lokacijah. Zaradi snega so odstranjevali podrta drevesa in polomljene veje, ki so padala na cestišča in elektroenergetske vode.

**Snegolom 23.4.2024**

Zaradi posledic sneženja smo preko današnjega dne zabeležili 13 dogodkov v regijskih centrih za obveščanje Celje (2), Maribor (6) in Slovenj Gradec (5). Aktiviranih je bilo 8 gasilskih enot, ki so odstranjevale podrta drevesa. V občini Podvelka je sneg povzročil prekinitev oskrbe z električno energijo na treh lokacijah. Brez električne energije je ostalo okoli 1433 odjemalcev. Napako so odpravili dežurni delavci Elektra Maribor.

**Snegolom 22.11.2024**

Zaradi posledic sneženja smo preko dneva zabeležili 22 dogodkov. Aktiviranih je bilo 20 gasilskih enot, ki so odstranjevale podrta drevesa.

* **MOČAN VETER**

**Močna burja Vipavska dolina - 9.1.2024**

V torek čez dan je burja na izpostavljeni legah na Primorskem v sunkih presegala hitrost 100 km/h in povzročila težave predvsem v cestnem prometu, saj se je na območju Vipave prevrnilo več tovornih vozil. V Ajdovščini je burja dvignila panele električne elektrarne, v Kopru pa prevrnila zabojnik z odpadki. V Vipavi in Ajdovščini je odkrilo nekaj streh objektov. Posledice so odpravljali gasilci GRC Ajdovščina, PGD Ajdovščina, Podnanos, Vipava in druge službe. Po do sedaj zbranih podatkih smo zabeležili 10 dogodkov, na območjih regijskih centrov Nova Gorica (9) in Koper (1).

**Močan veter, 22. – 24. 2. 2024**

**22.2.2024**

Zabeleženo 18 dogodkov, podrta drevesa in poškodovana ostrešja objektov. Aktivnih 14 gasilskih enot, od tega poklicna in 13 PGD.

**23.2.2024**

Zabeleženih 22 dogodkov, 14 podrtih dreves, šest poškodovanih ostrešij objektov in dva podrta drogova, en drog za elektroenergetskega voda in en drog komunikacijskega omrežja. Aktivnih je bilo 15 gasilskih enot, od tega tri poklicne enote in 12 PGD.

**24.2.2024**

Zabeleženih 34 dogodkov, 24 podrtih dreves, sedem poškodovanih ostrešij objektov in trije podrti drogovi, dva elektroenergetskega voda in drog komunikacijskega omrežja. Aktivnih je bilo 23 gasilskih enot, od tega štiri poklicne enote in 19 prostovoljnih gasilskih društev.

**Močan veter - 1.4.2024**

Zaradi močnega jugozahodnega vetra, ki je v sunkih presegal hitrost 70km/h smo zabeležili 34 dogodkov. Aktiviranih je bilo 17 gasilskih enot od tega ena poklicna, ki so odstranjevale posledice močnega vetra.

**Močan veter 14 -15.9.2024**

**15.9.2024**

Preko dne smo zaradi močnega vetra na območjih Regijskih centrov Brežice, Celje, Kranj, Koper, Maribor, Murska Sobota, Nova Gorica in Slovenj Gradec zabeležili 24 dogodkov. Močan veter je podiral drevesa na cestišča in na dveh večstanovanjskih objektih odkril streho. Posredovalo je 21 gasilskih enot, od tega 1 poklicno ter druge službe, ki so odstranjevale podrta drevesa in občanom nudili pomoč pri zaščiti poškodovanega ostrešja.

**16.9.2024**

Preko dne so gasilci 59 gasilskih enot in drugih služb odpravljali posledice močnega vetra, ki je v soboto preko noči in v nedeljo zjutraj zajel večji del države. Regijski centri za obveščanje Celje, Kranj, Maribor, Murska Sobota, Novo mesto Ptuj in Slovenj Gradec so zabeležili 95 dogodkov. Močan veter je podiral drevesa in odkrival strehe objektov.

**Vetrolom 3-4.10.2024**

**POPLAVE IN MOČAN VETER 3.10.2024**

Tekom včerajšnjega dne se je nadaljevalo deževje v večjem delu države. Na območjih regijskih centrov za obveščanje Brežice, Celje, Koper, Ljubljana, Maribor, Murska Sobota, Nova Gorica, Novo mesto, Postojna in Ptuj so imeli ponovno največ dela gasilci in delavci komunalnih in cestnih podjetij. V popoldanski urah pa je začela pihati burja v Vipavski dolini in na Primorskem, ki je v sunkih dosegala hitrost do 123 kilometrov na uro. V večini primerov je burja podirala drevesa in lomila veje. Skupno je bilo zabeleženih 116 dogodkov, v povezavi z vetrom pa 53. Meteorna voda in vodotoki, ki so prestopili bregove, so zalivali objekte in cestišča. Zaradi razmočenega terena se je podrlo nekaj dreves, sprožilo se je tudi več zemeljskih plazov. Na terenu je bilo aktivnih 53 gasilskih enot, od tega 8 poklicnih. Gasilci so s protipoplavnimi vrečami zaščitili ogrožene objekte, iz objektov črpali vodo, odstranjevali podrta drevesa in posledice plazov.

**4.10.2024**

Nad severnim Jadranom je nastal majhen ciklon. V jutranjih urah pa je začela pihati burja v Vipavski dolini in na Primorskem, ki je v sunkih dosegala hitrost do 100 kilometrov na uro. V večini primerov je burja podirala drevesa in lomila veje. Tako smo na območjih regijskih centrov za obveščanje Koper, Nova Gorica in Postojna zabeležili 59 dogodkov. Zaradi razmočenega terena pa se je podrlo nekaj dreves tudi na območjih regijskih centrov Celje, Maribor in Slovenj Gradec. Aktivnih je bilo tako skupno 42 gasilskih enot. Gasilci so odstranjevali podrta drevesa.

**MOČAN VETER-20.11.2024**

Zaradi močnega vetra smo zabeležili 12 dogodkov. Aktiviranih je bilo 13 gasilskih enot, ki so odstranjevale posledice močnega vetra.

**Močan veter 24 - 25.12.2024**

Močan veter je podiral drevesa in odkrival strehe objektov. Zabeležili smo 29 dogodkov, aktiviranih je bilo 26 gasilskih enot.

**NEURJE**

**Neurje - 23.3.2024**

**23.03.2024**

Neurje z močnim deževjem, vetrom in sodro je v noči na nedeljo zajelo osrednji del države. Zabeležili smo skupaj 145 dogodkov na območju Regijskih centrov Ljubljana, Kranj, Celje, Novo mesto, Maribor, Murska Sobota in Nova Gorica. Na terenu je posredovalo 62 gasilskih enot, od tega štiri poklicne. Gasilci so črpali meteorno vodo, odstranjevali podrta drevesa s cestišč in objektov, prekrivali odkrita ostrešja stanovanjskih in gospodarskih objektov.

**24.03.2024**

Tekom dneva so gasilci in druge službe odpravljali posledice močnega deževja, vetra in sodre, ki je v noči na nedeljo zajelo osrednji del države. Regijski centri za obveščanje Brežice, Celje, Ljubljana, Nova Gorica, Novo mesto in Kranj so zabeležili večje število dogodkov. Gasilci 23 prostovoljnih gasilskih društev in 3 poklicnih gasilskih enot so črpali meteorno vodo, odstranjevali podrta drevesa s cestišč in objektov, prekrivali odkrita ostrešja stanovanjskih in gospodarskih objektov.

**Neurje - 16.4.2024**

Dne 16. 4. 2024 je celotno Slovenijo prešla hladna fronta, zaradi katere je celotno državo zajel dež, sneg in ponekod tudi veter. Začelo se je na severovzhodu s sodro, nato pa se je meja sneženja začela naglo spuščati. Sneg je zajel tako višje kot nižje predele Kranjske Gore, Štajerske in Koroške. Snežilo je tudi v Ljubljani. Tako smo zabeležili 44 dogodkov. Aktiviranih pa je bilo 39 gasilskih enot, ki so s cestišč odstranili 51 podrtih dreves, zaradi zalitja in poplav meteornih voda iz objektov prečrpavali vodo, s treh streh objektov odstranili viseče pločevine ter odstranjevali sneg iz rastlinjakov in drugih objektov.

**Neurje, 16 - 17. 5. 2024**

**16.05.2024**

Od 19.00 dalje je so predvsem na severovzhodu države in drugod na nekaterih območjih nastale močnejše lokalne nevihte z močnimi nalivi in vetom. Zabeležili smo 36 različnih dogodkov, za odpravljanje posledic neurja pa je posredovalo 24 gasilskih enot, od teh šest poklicnih. V večini primerov so gasilci črpali meteorne vode iz različnih objektov, poplavljena pa so bila tudi cestišča in podvozi, v Slovenskih goricah pa se je podrl drog telekomunikacij in zaprl cesto. Največ dogodkov smo zabeležili na območju naselja Šmarje pri Jelšah, kjer so meteorne vode zalile okoli 30 objektov. Udar strele je v naselju Ločki Vrh v občini Destrnik zanetil požar ostrešja stanovanjske hiše, kjer je zgorelo je okoli 80 kvadratnih metrov ostrešja. V Ložnici pri Celju je udar strele poškodoval hlev v Loki pri Mengšu pa atrij stanovanjskega objekta.

**17.05.2024**

Od 19.00 dalje je so predvsem na severovzhodu države in drugod na nekaterih območjih nastale močnejše lokalne nevihte z močnimi nalivi in vetom. Zabeležili smo 93 različnih dogodkov, za odpravljanje posledic neurja pa je posredovalo 48 gasilskih enot, od teh šest poklicnih. V večini primerov so gasilci črpali meteorne vode iz različnih objektov, poplavljena pa so bila tudi cestišča in podvozi, v Slovenskih goricah pa se je podrl drog telekomunikacij in zaprl cesto. Največ dogodkov smo zabeležili na območju naselja Šmarje pri Jelšah, kjer so meteorne vode zalile okoli 30 objektov. Udar strele je v naselju Ločki Vrh v občini Destrnik zanetil požar ostrešja stanovanjske hiše, kjer je zgorelo je okoli 80 kvadratnih metrov ostrešja. V Ložnici pri Celju je udar strele poškodoval hlev v Loki pri Mengšu pa atrij stanovanjskega objekta.

**Neurje 21.5.2024**

Sredi popoldneva je pas neviht z močnim vetrom in obilnimi padavinami prešel od jugovzhoda proti severovzhodu. Zabeležili smo 48 dogodkov na območju Regijskih centrov Brežice, Celje, Ljubljana, Maribor, Murska Sobota in Ptuj. Na terenu je posredovalo 25 gasilskih enot, od tega ena poklicna. Gasilci so odstranjevali podrta drevesa s cestišč in objektov, črpali meteorno vodo in prekrivali odkrita ostrešja različnih objektov. Posredoval so tudi cestne in komunalne službe.

**Neurje 22.5.2024**

Popoldan je območja Regijskih centrov za obveščanje Celje, Maribor, Slovenj Gradec in Novo mesto zajela nevihta z močnejšimi nalivi. Po do sedaj znanih podatkih smo zabeležili 21 dogodkov. Na terenu je posredovalo 12 prostovoljnih gasilskih društev in 1 poklicna gasilska enota. Gasilci so črpali meteorno vodo iz poplavljenih objektov, čistili cestišča, v občini Črnomelj pa gasili požar ostrešja stanovanjske hiše, ki naj bi ga povzročil udar strele. Posredovale so tudi cestne in komunalne službe.

**Neurje\_27.5.2024**

V včerajšnjem večernem neurju z močnim deževjem, ki je zajelo predvsem severno območje Ljubljane je bilo zabeleženo 20 dogodkov. Meteorna voda je zalila večinoma kletne prostore objektov in en podvoz v katerem je obtičalo osebno vozilo, udar strele je poškodoval dimnik objekta, v drugem primeru pa je zaradi udara zagorelo na električni instalaciji v stanovanjskem objektu. Sunek vetra je poškodoval eno ostrešje objekta. Za sanacijo posledic neurja je bilo aktivirano 12 gasilskih enot, od tega ena poklicna.

**Neurje 28.5.2024**

Zaradi neurja z obilnimi padavinami, ki je v popoldanskih urah zajelo večji del države je bilo zabeleženih 81 dogodkov na območjih Regijskih centrov Celje, Ljubljana, Maribor, Nova Gorica, Novo mesto, Postojna, Ptuj in Slovenj Gradec.

Meteorna voda je poplavljala bivalne prostore, kletne in garažne prostore objektov, zastajanje padavinske vode in naraščanje hudourniških vodotokov je ogrožalo objekte ter poplavljalo cestišča. Sprožili so se trije plazovi, v občinah Škofljica, Hoče-Slivnica in Zreče. Posredovali so gasilci iz 32 gasilskih enot, ki so prečrpavali meteorno vodo, s protipoplavnimi vrečami zaščitili ogrožene objekte, s folijo prekrili plazišča.

**Neurje, 30. 5. 2024**

Zaradi neurja z obilnimi padavinami, ki je v večernih urah zajelo južni del Primorske, je bilo zabeleženih 43 dogodkov na območjih Regijskih centrov Koper, Slovenj Gradec in Postojna. Na območju Regijskega centra Koper je meteorna voda poplavljala bivalne, poslovne, kletne in garažne prostore objektov ter zalivala podhode. Zaradi razmočenega terena so se sprožili tudi trije zemeljski plazovi. Naraščanje hudourniških vodotokov pa je ogrožalo objekte in poplavljalo cestišča, tako je v naselju Bošamarin, občina Koper, narasli vodotok zrušil most. V naselju Krkavče pa je meteorna voda zrušila ob stanovanjskem objektu oporni zid. Zaradi neurja so posredovali gasilci iz trinajst gasilskih enot, ki so prečrpavali meteorno vodo, s protipoplavnimi vrečami zaščitili ogrožene objekte, čistili prepuste in s folijo prekrili plazišča. Na območju Regijskega centra Postojna je veter podrl več dreves, v Slovenj Gradcu pa je zaradi deževja meteorna voda zalila skozi jašek prostore stanovanjskega objekta.

**Neurje - 31.5.2024**

**31.05.2024**

Preko dneva je bilo zaradi deževja z lokalno močnimi nalivi, vetrom in udari strel zabeleženih 60 dogodkov na območju regijskih centrov za obveščanje Celje, Koper, Kranj, Ljubljana, Maribor, Murska Sobota, Novo mesto, Postojna, Ptuj, Slovenj Gradec in Trbovlje.

Meteorne vode so zalivale stanovanjske in druge objekte. Zaradi razmočenega terena so se podirala drevesa, v občini Kranj se je drevo podrlo na avtobus, v občini Divača so podrta drevesa padla na osebno vozilo. Veter je odkril streho skladišča v Kopru. Udar strele je zanetil dva požara na stanovanjskih objektih in sicer enega v občini Vrhnika, drugega pa v občini Velike Lašče. Sprožilo se je več zemeljskih plazov, nanos zemlje in kamenja je oviral promet. Zaradi zastajanja padavinske vode je poplavljalo ceste in poti.

Aktiviranih je bilo 40 gasilskih enot in drugih služb, ki so prečrpavali vodo, odstranjevali podrta drevesa, s protipoplavnimi vrečami zaščitili ogrožene objekte, prekrivali objekte, odstranjevali nanose gramoza, kamenja in zemlje.

**01.06.2024**

V petek preko dne je bilo v povezavi z obilnim deževjem zabeleženih 94 dogodkov, od tega na območjih regijskih centrov za obveščanje Celje (26), Koper (20), Murska Sobota (12), Postojna (11), Ljubljana (7), Slovenj Gradec (6), Ptuj (5), Maribor (4), Kranj in Trbovlje (po 2), in Novo mesto 1 dogodek. Na terenu je bilo aktivnih 54 gasilskih enot, od tega 4 poklicne. Meteorna voda je poplavljala večinoma kletne prostore objektov ter poplavila nekaj cestišč, hudourniške vode so ogrožale objekte in nanašale blato in zemljino. Zaradi razmočenosti tal se je sprožilo nekaj zemeljskih plazov, sunki vetra so podrli več dreves in poškodovali ostrešja objektov. Zaradi udara strele se je na ostrešje gospodarskega objekta podrlo drevo. Enote gasilcev in druge službe so čistile cestišča, odstranjevale podrto drevje, gasilci so črpali vodo iz poplavljenih objektov, polnili in nameščali protipoplavne vreče ter prekrivali poškodovana ostrešja.

**Neurja 3. 6. 2024**

**03.06.2024**

Tekom dneva in predvsem proti večeru so krajevna neurja povzročila največ težav na območjih občin Majšperk, Videm, Žetale, Ptuj, Laško in Ravne na Koroškem. Meteorna voda je zalivala predvsem kletne prostore objektov, sprožili so se tudi štirje zemeljski plazovi. Zabeležili smo 28 dogodkov v katerih je posredovalo 28 gasilskih enot.

**04.06.2024**

Tekom dneva in noči so gasilci in delavci cestnih in komunalnih služb odpravljali posledice krajevnih močnih nalivov dežja z vetrom in točo, ki so zajeli območja Regijskih centrov za obveščanje Celje, Maribor, Murska Sobota, Slovenj Gradec in Ptuj. Največ dogodkov smo zabeležili na območju Radencev in Gornje Radgone. V večini primerov so meteorne vode zalivale predvsem kletne prostore objektov, sprožilo se je 20 zemeljski plazov in podrlo nekaj dreves. Zabeležili smo 159 dogodkov, v katerih je posredovalo 57 gasilskih enot.

V naselju Police, občina Gornja Radgona, je zemeljski plaz podrl in odnesel visokonapetostni električni drog in ogrožal hišo, v naselju Meljski Hrib v občini Maribor pa je zaradi udara strele gorelo ostrešje stanovanjskega objekta.

**Neurje, 7. 6. 2024**

**07.06.2024**

Okoli 17. ure je območja občin, ki jih pokriva Regijski Center za obveščanje Maribor prizadelo neurje z močnim nalivom, točo in vetrom. Neurje se je nato razširilo po osrednji in vzhodni Sloveniji. Tako smo na območjih Regijskih centrov Brežice, Celje, Ljubljana, Maribor, Murska Sobota, Novo mesto, Ptuj in Trbovlje zabeležili 265 dogodkov, od tega največ na območju občine Hoče-Slivnica in sicer 112 dogodkov. Meteorna voda je poplavljala prostore objektov in nekaj cest, toča pa je poškodovala ostrešja objektov. Zaradi močnega vetra so se podirala drevesa in drogovi komunikacijske in elektroenergetske distribucije. Prav tako pa se je zaradi močnega deževja sprožilo več plazov. Aktivirani so bili gasilci iz 66 gasilskih enot. Okoli 19. ure je na Ostenku v občini Trbovlje zaradi udara strele zagorelo na ostrešju stanovanjske hiše. Gasilci PGD Troblje-mesto in Čeče so odstranili kritino, pogasil požara in prostore pregledali s termovizijsko kamero. Ostrešje stanovanjske hiše je uničeno. Med intervencijo se je poškodoval gasilec. Prav tako je strela udarila v streho v občini Laško. Gasilci so pregledali objekt s termovizijsko kamero in streho prekrili s folijo.

**08.06.2024**

Gasilci so tekom dneva odpravljali posledice petkovega neurja na 105 lokacijah, predvsem na območju regijskih centrov Celje (občina Radeče 7 dogodkov, občina Rogaška Slatina 13 dogodkov, občina Rogatec 5 dogodkov, občina Šmarje pri Jelšah 1 dogodek), Maribor (občina Hoče - Slivnica 74 dogodkov, občina Rače - Fram 2 dogodka), Ptuj (občina Kidričevo 1 dogodek) in Trbovlje (občina Trbovlje 2 dogodka). Prekrivali so poškodovane in odkrite strehe stanovanjskih in drugih objektov, ki so posledica toče in močnega vetra, izčrpavali so meteorno vodo, odstranjevali podrta drevesa.

**09.06.2024**

Preko sobotnega dne so enote gasilcev sanirale posledice petkovega neurja na Štajerskem. Na terenu je bilo aktivnih 37 gasilskih enot, od tega ena poklicna, ki so intervenirale na 112 lokacijah, in sicer na 80 lokacijah na območju občine Hoče-Slivnica, na 27 lokacijah v občinah, ki jih pokriva regijski center Celje, na 3 na območju Trbovelj in 2 na območju regijskega centra Ptuj. V večini primerov so gasilci prekrivali poškodovana ostrešja objektov.

**Neurje, 10. 6. 2024**

Na območju regijskih centrov za obveščanje Postojna, Celje, Maribor in Murska Sobota je močno deževje zalilo več stanovanjskih in poslovnih objektov, osnovno šolo in vrtec. Zaradi večje količine meteornih voda pa se je sprožilo več zemeljskih plazov. Na 17 lokacijah so posredovali gasilci iz devetih prostovoljnih gasilskih društev, ki so črpali vodo in zaščitili več plazov.

**Neurje 11.6.2024**

Preko današnjega dne smo zaradi jutranjega močnega deževja z vetrom na območjih Regijskih centrov Celje, Kranj, Ljubljana, Maribor, Nova Gorica, Novo mesto in Slovenj Gradec zabeležili 27 dogodkov. Zaradi namočenega terena so se sprožili podori zemljin in kamnin ter zemeljski plaz, ki je v naselju Spodnja Rečica v občini Laško zasul stanovanjski objekt. Močan veter je podiral drevesa in na enem stanovanjskem objektu odkril streho. Meteorne vode so zalivale stanovanjske in druge objekte. Posredovalo je 18 gasilskih enot, od tega 4 poklicne ter druge službe, ki so črpale meteorno vodo, odstranjevale podrto drevje, s protipoplavnimi vrečami zaščitile objekte, odstranjevale nanose zemljine, prekrile plaz in odkrito streho.

**Neurje, 1. 7. 2024**

Nevihte, ki so v ponedeljek zjutraj nastale v Furlaniji-Julijski krajini, so se dopoldne pomaknile nad severozahodno Slovenijo. Ob tem je na postaji Kanin v 30 minutah padlo 24 milimetrov dežja. Preko dne so krajevne plohe in nevihte zajele predvsem območja občin Brežic, Sevnice, Celja, Mozirja, Slovenskih Konjic, Šmartna ob Paki, Šoštanja, Velenja, Bleda, Cerkelj na Gorenjskem, Gorij, Kranja, Radovljice, Tržiča, Šenčurja, Škofje Loke, Borovnice, Brezovice, Dobrepolja, Medvod, Domžal, Kamnika, Grosuplja, Ljubljane, Škofljice, Ivančne Gorice, Dupleka, Hoč-Slivnice, Maribora, Poljčan, Rač-Frama, Slovenske Bistrice, Brda, Cerknega, Kanala, Miren-Kostanjevice, Nove Gorice, Šempeter-Vrtojbe, Tolmina, Mirne Peči, Novega mesta, Šentjerneja, Škocjana, Šmarjeških Toplic, Trebnjega Majšperka in Podvelke. Na Dolenjskem se je razvila super celična nevihta s točo. Popoldne pa so močnejše nevihte zajele večji del Slovenije. Močno deževje je zalilo več stanovanjskih, kulturnih in poslovnih objektov ter večnamenskih oziroma športnih dvoran. Meteorna voda je zalila vozišča in sprožila nekaj zemeljskih plazov. Močan veter je podiral drevesa, droge elektro vodnikov in odkrival strehe stanovanjskih, gospodarskih in drugih objektov. V naselju Pavla vas v občini Sevnica je zaradi udara strele zagorelo ostrešje gospodarskega objekta. Požar so pogasili gasilci PGD Tržišče, Sevnica, Šentjanž in Krmelj. Požar je uničil deset kvadratnih metrov ostrešja. Na Dolenjskem pa je toča uničevala pridelke in na avtocesti razbijala vetrobranska stekla vozil. Zabeleženih je bilo 291 dogodkov. Aktiviranih je bilo 115 prostovoljnih gasilskih enot in 7 poklicnih gasilskih enot. Gasilci so prečrpavali vodo iz zalitih prostorov objektov, s protipoplavnimi vrečami zaščitili več objektov, očistili prepuste, občanom nudili pomoč pri zaščiti poškodovanih ostrešij in odstranjevali podrta drevesa.

**Neurje 12.7.2024**

Pozno popoldne je v zahodnem in osrednjem delu države nastal večji nevihtni sistem z močnimi nalivi, sunki vetra, udari strel in možnostjo toče, ki se je pomikal proti vzhodu države. Zabeležili smo 34 dogodkov, ki so prizadeli območja Regijskih centrov za obveščanje Nova Gorica, Ljubljana, Kranj, Trbovlje, Celje, Ptuj in Brežice. Meteorna voda je zalivala objekte in cestišča, močan veter je podiral drevesa, razkrival in poškodoval ostrešja stanovanjskih in gospodarskih objektov ter v občini Kanal poškodoval električno infrastrukturo, zaradi česar so bila gospodinjstva v naselju Lig in okolici brez električne energije. V naselju Dob v občini Domžale in v Ljubljani je udar strele poškodoval dimnika stanovanjskih objektov. V naselju Gubno v občini Kozje je zaradi udara strele zagorel kozolec, v naselju Pleterje v občini Kidričevo pa je strela povzročila požar ostrešja gospodarskega poslopja, v katerem je poginulo osem glav govedi. Gasilci 2 poklicnih in 26 prostovoljnih gasilskih društev so črpali meteorno vodo, prekrivali poškodovana ostrešja, odstranjevali podrta drevesa, v Gubnem in Pleterjah pa gasili požara.

**NEURJE - 13.7.2024**

**13.7.2024**

V zgodnjih popoldanskih urah so se nad Slovenijo razvile močnejše nevihtne celice z nalivi in sunki vetra, ki so se kasneje začele pomikati proti severovzhodu države. Na območju Štajerske so bile obsežne nevihte s točo. Zabeležili smo 509 dogodkov na območju regijskih centrov Celje, Maribor, Murska Sobota, Slovenj Gradec in Ptuj. Tako je toča uničevala strehe stanovanjskih in drugih objektov, veter je podiral drevesa, zaradi udara strele pa je zagorel objekt in zaradi močnega deževja je meteorna voda poplavila prostore objektov. Aktiviranih je bilo 56 prostovoljnih gasilskih enot in dve poklicni enoti. Gasilci so predvsem prekrivali strehe, poškodovana ostrešja prekrivali s folijo, prečrpavali vodo iz objektov in odstranjevali podrta drevesa.

**14.7.2024**

Preko današnjega dne so gasilci odpravljali posledice sobotnega neurja, ki je naredilo največ škode na območjih Regijskih centrov za obveščanje Celje, Maribor, Murska Sobota, Ptuj in Slovenj Gradec. Po do sedaj znanih podatkih smo zabeležili 742 intervencij. Toča je poškodovala veliko objektov, vozil in naredila veliko škode na poljščinah, močan veter pa je podiral drevesa. Gasilci so prekrivali poškodovane strehe objektov, odstranjevali podrta drevesa in nudili pomoč občanom.

**Neurje, 19. - 20. 7. 2024**

**19.7.2024**

V petek zvečer in v noči na soboto so obilne padavine povzročile veliko preglavic na območjih Regijskih centrov za obveščanje Slovenj Gradec, Kranj, Ljubljana, Celje, Maribor, Novo mesto in Brežice. Zabeležili smo 233 dogodkov. Gasilci 79 prostovoljnih gasilskih društev in 8 poklicnih gasilskih enot so zaradi meteornih voda prečrpavali vodo iz stanovanjskih, gospodarskih in drugih poslopij. V občini Dravograd je dež sprožil dva zemeljska plazova, eden je zaprl glavno cesto Radlje–Dravograd, drugi, ogroža stanovanjsko hišo v naselju Bukovje. Hudournik je v Sv. Duhu v občini Dravograd odnesel most do kmetije, v občini Mozirje pa je odnesel cesto in poplavil stanovanjsko hišo. Strele so poškodovale tri stanovanjske objekte, v enem primeru je ogenj poškodoval fasado in ostrešje stanovanjske hiše. Zaradi razmočenega terena so se podirala drevesa, ki so zapirala ceste, poškodovala hiše in osebna vozila.

**20.7.2024**

V soboto so gasilci iz 98 prostovoljnih gasilskih društev in 8 poklicnih gasilskih enot ter drugih služb odpravljali posledice obilnih padavin in močnega vetra, ki je preko noči povzročilo veliko preglavic v Regijskih centrih za obveščanje Brežice, Celje, Kranj, Ljubljana, Maribor, Murska Sobota, Novo mesto, Ptuj, Slovenj Gradec in Trbovlje. Gasilci so iz objektov črpali meteorno vodo, prekrivali strehe objektov, odstranjevali podrta drevesa, čistili cestišča, zamašene prepuste in meteorne jaške. Obširen plaz, ki se je preko noči sprožil nad naseljem Kokra, občina Preddvor, so si dopoldan s pomočjo helikopterja LPE ogledali predstavniki Civilne zaščite. Drobirski tok s kamenjem je poškodoval 10 stanovanjskih hiš, od tega 4 huje. Poškodovanih oseb ni bilo.

**Neurje, 28. 7. 2024**

V popoldanskih urah je pas neviht z močnimi nalivi in vetrom dosegel sever in severovzhod države. Linija neviht se je nato počasi začela pomikati proti jugu. Tako smo zabeležili 348 dogodkov na območju regijskih centrov Brežice, Celje, Kranj, Ljubljana, Maribor, Murska Sobota, Nova Gorica, Novo mesto, Ptuj, Slovenj Gradec in Trbovlje. Meteorna voda je zalivala stanovanjske in druge objekte ter ceste, v občini Kamnik je zaradi poplavljanja meteorne vode odneslo cesto. Močan veter je podiral drevesa na ceste, objekte, vozila, električne drogove in odkrival strehe. Zaradi razmočenega terena so se v občini Črna na Koroškem sprožili štirje zemeljski plazovi, pri tem je eden od plazov zasul osebo. V občini Mislinja sta plazova zasula cesti, pri tem je cesta Dovže–Razborca postala neprevozna. Gasilci iz 89 enot so prečrpavali vodo iz objektov, odstranjevali nanose zemljine in kamenja, prekrivali odkrite strehe, odstranjevali podrta drevesa. Ob 16.32 je v Logarski dolini, občina Solčava, zaradi neurja z močnim dežjem voda uničila del planinske poti. Zato je na Okrešlju pri slapu Rinka ostalo ujetih 16 oseb. Posredovali so reševalci GRS Celje in dežurna ekipa GRS Brnik s policijskim helikopterjem. Posadka helikopterja LPE je na varno v Logarsko dolino prepeljala 14 oseb, 2 osebi pa so na varno na klasični način pospremili gorski reševalci GRS Celje. V naselju Podporezen, občina Železniki, pa je v gospodarski objekt udarila strela. Požar so pogasili gasilci PGD Podbrdo, Selca, Železniki, Davča, Sorica, Škofja Loka, Bukovica in Zali Log.

**Neurje, 1. 8. 2024**

Nevihte, ki so popoldne nastale v Italiji, so se pozno popoldne in v večernih urah pomaknile nad zahodno in severno Slovenijo. Močno deževje in veter je prizadelo predvsem območja občin Radeč, Kopra, Gorenje vasi-Poljane, Grosuplja, Kočevja, Ljubljane, Velikih Lašč, Ajdovščine, Divače, Komna, Vidma, Črne na Koroškem, Dravograda in Radelj ob Dravi. Tako smo skupaj zabeležili 48 dogodkov. Močno deževje je zalilo prostore zdravstvenega doma, nekaj stanovanjskih, gospodarskih, trgovskih in drugih objektov. Aktiviranih je bilo dvajset gasilskih enot, od tega dve poklicni enoti. Gasilci so predvsem prečrpavali vodo iz objektov in objekte zaščitili s protipoplavnimi vrečami. Ob 21.37 je na Vilharjevi ulici v Ajdovščini strela udarila v hišo. Gasilci so objekt pregledali s termovizijsko kamero in prezračili prostore. Gasilci v naselju Lučine pa so sanirali plaz in zaščitili cerkev pred zamakanjem. Zaradi močnega vetra pa se je podrlo več dreves. Ob 20.39 pa je do 21.59 zaradi močnega vetra Uprava za pomorstvo začasno zaprla ladijski promet v koprskem pristanišču.

**Neurje, 2. 8. 2024**

V poznem popoldanskem in večernem času so se v osrednjem in severovzhodnem delu Slovenije pojavile nevihte z močnim vetrom in točo. Zabeležili smo 249 lokacij izrednih dogodkov na območjih občin Apače, Benedikt, Celje, Cerkvenjak, Črenšovci, Črna na Koroškem, Dravograd, Duplek, Gornja Radgona, Gorišnica, Grosuplje, Ivančna Gorica, Juršinci, Križevci, Kungota, Laško, Lenart, Litija, Ljutomer, Maribor, Ormož, Pesnica, Prevalje, Radeče, Radenci, Ravne na Koroškem, Razkrižje, Rogašovci, Semič, Slovenj Gradec, Slovenska Bistrica, Sveta Trojica v Slovenskih goricah, Sveta Ana, Sveti Jurij v Slovenskih Goricah, Sveti Jurij ob Ščavnici, Sveti Tomaž, Šentilj, Škofljica, Šoštanj, Trbovlje, Velenje, Veržej, Vojnik in Zagorje ob Savi. Regijski centri za obveščanje Celje, Ljubljana, Maribor, Murska Sobota, Novo mesto, Ptuj, Slovenj Gradec in Trbovlje so aktivirali 106 gasilskih enot, ki so večinoma odstranjevale podrta drevesa, prekrivale poškodovane strehe objektov ter črpale vodo iz poplavljenih objektov. V času neurij se je sprožil en zemeljski plaz.

**Neurje \_iz 7. na 8. avgust 2024**

Neurje z močnim vetrom in obilnim dežjem, ki je v sredo v večernih in nočnih urah prešlo Slovenijo, je prizadelo območja regijskih centrov Nova Gorica, Ljubljana, Trbovlje, Celje, Brežice, Maribor, Ptuj in Slovenj Gradec. Zabeleženo je bilo skupno 59 dogodkov, od tega 29 na območju Ljubljane, 11 Maribora, 9 Slovenj Gradca, 5 Ptuja, 2 Celja ter Trbovelj in Brežic po 1 dogodek. Večina dogodkov je bila v povezavi z močnim vetrom, ki je podrlo večje število dreves, od katerih je nekaj padlo preko parkiranih vozil, preko objektov in cestišč, se naslonilo in poškodovalo telekomunikacijske in elektrodistribucijske vodnike, pri čemer je na območju občine Podvelka prišlo do izpada električne energije skupno okoli 1300 odjemalcem. Prav tako je veter podrl nekaj drogov telekomunikacij in javne razsvetljave ter poškodoval nekaj ostrešij objektov. Meteorna voda je zalila in ogrožala manjše število objektov ter poplavila posamezna cestišča. Zabeleženi so bili trije udari strele v objekte, pri čemer je v enem primeru poškodovalo dimnik in del ostrešja okoli njega. Delo s sanacijo posledic neurja so imeli gasilci skupno 76 gasilskih enot, od tega 3 poklicnih ter službe elektra, komunale, javne razsvetljave in druge.

**Neurje - 17.8.2024**

V zgodnjem popoldnevu je neurje z močnim vetrom zajelo območje občin Ivančna Gorica, Mengeš, Mirna Peč in Žužemberk. Po zadnjih podatkih smo zabeležili 23 dogodkov v regijskih centrih Ljubljana in Novo mesto, kjer je močan veter razkrival strehe stanovanjskih in drugih objektov ter podiral drevesa. Aktiviranih je bilo 12 gasilskih enot, ki so prekrivale strehe objektov in odstranjevale podrta drevesa.

**Neurje - 18.8.2024**

**18.8.2024**

Nevihte z močnim vetrom in udari strel, ki so popoldan nastale na Primorskem in na jugovzhodu države so se pomikale proti severovzhodu. Zajele so območje občin Krško, Sevnica, Celje, Podčetrtek, Radeče, Šmarje pri Jelšah, Duplek, Hoče-Slivnica, Maribor, Miklavž na Dravskem polju, Grad, Moravske Toplice, Murska Sobota, Šmarješke Toplice, Pivka, Postojna, Podlehnik in Slovenj Gradec. Po zadnjih podatkih so Regijski centri za obveščanje zabeležili 59 dogodkov. Največ težav je povzročil močan veter, ki je podiral drevesa in odkrival objekte. Udari strel so zanetili požar drevesa in travnika, v naselju Anovec v občini Krško, pa je strela zanetila požar gospodarskega poslopja. Nekaj objektov je poplavila meteorna voda. Gasilci 3 poklicnih gasilskih enot in 29 prostovoljnih gasilskih društev pokrivajo odkrite objekte, odstranjujejo podrta drevesa, gasijo požare in črpajo meteorno vodo.

**19.8.2024**

Zaradi neviht z močnim vetrom, ki so v nedeljo popoldne zajele velik del države, so regijski centri za obveščanje zabeležili 77 dogodkov. Na območju občin Krško, Sevnica, Celje, Podčetrtek, Radeče, Šmarje pri Jelšah, Duplek, Hoče-Slivnica, Maribor, Miklavž na Dravskem polju, Grad, Moravske Toplice, Murska Sobota, Grad, Moravske Toplice, Šmarješke Toplice, Pivka, Postojna, Podlehnik in Slovenj Gradec je veter podiral drevesa, električne drogove in odkrival objekte, udari strel so zanetili več požarov. Gasilci iz 3 poklicnih in 30 prostovoljnih enot so do poznih večernih ur prekrivali odkrite strehe objektov, odstranjevali podrta drevesa, prečrpavali meteorne vode.

* **POPLAVE**

**Poplave zaradi obilnega deževja\_6.1.2024**

Zaradi obilnih padavin preko sobotnega dne so nekaj preglavic enotam gasilcev in drugim službam povzročile meteorne vode, ki so poplavile nekaj kleti objektov, eno cesto in ogrožale posamezne objekte. Skupno je bilo zabeleženo 17 dogodkov, od tega 14 na območju regijskega centra za obveščanje Postojna. Za sanacijo posledic na terenu je bilo aktiviranih 9 gasilskih enot, od tega ena poklicna. Gasilci so polnili in nameščali protipoplavne vreče pred ogrožene objekte in izčrpali meteorno vodo iz poplavljenih prostorov objektov.

**Poplave 9. 9. 2024**

Tekom dneva je močno deževje povzročilo nekaj težav. Predvsem se je zaradi razmočenega terena podrlo več dreves, nekaj poplav pa je povzročila tudi meteorna voda. Gasilci šestih poklicnih in 15 prostovoljnih enot so posredovali na 22 lokacijah, največ na območjih Regijskih centrov za obveščanje Maribor, Murska Sobota, Kranj, Celje in Nova Gorica. Podrta drevesa so poškodovala tudi štiri osebna vozila.

**Poplave, Plazovi, Močan veter 12.-13.9.2024**

**12.9.2024**

Četrtkovo deževje je pričelo padati ponoči v zahodni Sloveniji. Proti jutru pa je nad Primorsko nastal pas močnih padavin, ki je povzročili nalive zlasti v slovenskem Primorju. V Slovenski Istri je samo v nekaj urah padlo več kot petdeset litrov dežja na kvadratni meter, krajevno pa tudi sto milimetrov padavin. Padavine so čez dan zajele celotno Slovenijo. Vmes so nastajala krajevne nevihte, kjer je padlo od 20 do 60 milimetrov padavin. Ob tem so naraščali vodotoki in nastajali so hudourniki. Tako je meteorna voda predvsem poplavljala prostore objektov, vozišča, podhode, povišani vodotoki pa so ogrožali objekte in ponekod poškodovali mostove. Zaradi vetra in razmočenega terena pa so se podirala tudi drevesa in elektro drogovi. Na Upravi za zaščito in reševanje smo tako zabeležili 368 dogodkov, največ dogodkov so zabeležili v Regijskem centru Koper, in sicer 212. Na intervencijah pa je posredovalo 113 gasilcih enot, od tega deset poklicnih. Gasilci so prečrpavali meteorno vodo iz poplavljenih prostorov stanovanj, trgovskih centrov, gradbenih jam, vrtnarij, vrtcev in osnovnih šol ter preventivno z protipoplavnimi vrečami zaščitili več objektov. Skupaj z delavci komunalnih podjetij pa so čistili propuste, odtoke in čistili vozišča zaradi nanosov kamenja.

**13.9.2024**

V četrtek v zgodnjih jutranjih urah so obilne padavine zajele območje slovenske Istre, se čez dan pomikale proti notranjosti in do popoldneva zajele celotno državo. Vmes so nastajale krajevno močne nevihte, zaradi katerih so hitro naraščali vodotoki in nastajali hudourniki. Meteorna voda je poplavljala prostore stanovanjskih in drugih objektov, ceste, parkirišča in podhode, povišani vodotoki pa so ogrožali objekte in ponekod poškodovali mostove. Močan veter je podiral drevesa in elektro drogove ter razkrival ostrešja objektov. Zaradi razmočenega terena so se sprožili številni zemeljski plazovi, udori ter zdrsi zemljin in kamnin. Po zadnjih podatkih je bilo zabeleženih 468 dogodkov in sicer na območju regijskih centrov Koper (223), Celje (99), Ljubljana (50), Maribor (28), Postojna (15), Trbovlje (12), Novo mesto (9), Nova Gorica (9), Slovenj Gradec (7), Kranj (5), Murska Sobota (4), Brežice (3) in Ptuj (2). Posredovalo je 166 gasilskih enot. Gasilci so prečrpavali meteorno vodo iz poplavljenih objektov in okolice objektov ter s protipoplavnimi vrečami preventivno zaščitili več objektov. Odstranjevali so podrta drevesa, prekrivali poškodovana ostrešja, s folijo prekrivali plazovite predele. Skupaj z delavci komunalnih podjetij so čistili propuste, odtoke, nanose zemljine in kamenja.

**14.9.2024**

Preko dneva so gasilci in druge pristojne službe odpravljale posledice včerajšnjega obilnega deževja in močnega vetra, ki je zajel celotno državo. Po zadnjih podatkih je bilo zabeleženih 94 dogodkov in sicer na območju vseh 13 regijskih centrov za obveščanje po državi. Posredovalo je 89 gasilskih enot. Gasilci so prečrpavali meteorno vodo iz poplavljenih objektov in okolice objektov. Odstranjevali so podrta drevesa, prekrivali poškodovana ostrešja in s folijo prekrivali plazovite predele. Skupaj z delavci komunalnih podjetij so čistili propuste, odtoke, nanose zemljine in kamenja.

**Poplave Bovec 27.9.2024**

Preko dneva in noči so v severozahodni Sloveniji nastajali močni nalivi meteornih voda. Poplavljale so reke v zgornjem Posočju in Bohinju, reke Soča, Tolminka, Učja in Sava Bohinjka s pritoki so dosegle velike pretoke in ponekod tudi razlitja. Poplavljale so polja, cestišča in kleti stanovanjskih objektov, cesto v Lepeni pa je zasul zemeljski plaz. Gasilci PGD Bovec so na varno prepeljali 30 oseb, ki so ostale ujete v dolini in zaradi poškodovanega cestišča niso mogle zapustiti območja.

Zabeležili smo 25 dogodkov, aktiviranih je bilo šest gasilskih enot. Gasilci so črpali vodo iz objektov, s cestišč odstranjevali podrto drevje in s protipoplavnimi vrečami varovali objekte in usmerjali vodne tokove. V bližini naselja Zadlaz - Žabče v občini Tolmin se je pri odstranjevanju poškodovanega drevesa poškodoval občan. Ponekod so gasilci še vedno na terenu.

**Poplave in plazovi 2.-4. 10. 2024**

**POPLAVE IN MOČAN VETER 3.10.2024**

Tekom včerajšnjega dne se je nadaljevalo deževje v večjem delu države. Na območjih regijskih centrov za obveščanje Brežice, Celje, Koper, Ljubljana, Maribor, Murska Sobota, Nova Gorica, Novo mesto, Postojna in Ptuj so imeli ponovno največ dela gasilci in delavci komunalnih in cestnih podjetij. V popoldanski urah pa je začela pihati burja v Vipavski dolini in na Primorskem, ki je v sunkih dosegala hitrost do 123 kilometrov na uro. V večini primerov je burja podirala drevesa in lomila veje. Skupno je bilo zabeleženih 116 dogodkov, v povezavi z vetrom pa 53. Meteorna voda in vodotoki, ki so prestopili bregove, so zalivali objekte in cestišča. Zaradi razmočenega terena se je podrlo nekaj dreves, sprožilo se je tudi več zemeljskih plazov. Na terenu je bilo aktivnih 53 gasilskih enot, od tega 8 poklicnih. Gasilci so s protipoplavnimi vrečami zaščitili ogrožene objekte, iz objektov črpali vodo, odstranjevali podrta drevesa in posledice plazov.

**5.10.2024**T

Tekom včerajšnjega dne se je nadaljevalo deževje v večjem delu države. Tako smo zaradi poplav in deževja na območjih regijskih centrov za obveščanje Brežice (3), Celje (6), Koper (1), Ljubljana (8), Maribor (4), Murska Sobota (2), Nova Gorica (1), Novo mesto (19), Postojna (2), Ptuj (2) in Slovenj Gradec (11) zabeležili skupno 59 dogodkov. Ponovno so največ dela imeli gasilci ter delavci komunalnih in cestnih podjetij. Aktiviranih je bilo skupno 55 gasilskih enot. Gasilci so predvsem čistili prepuste na voziščih, črpali zalite prostore objektov in s protipoplavnimi vrečami zaščitili več objektov pred vdorom meteorne vode. Zaradi dviga podtalnic oziroma poplavljanja vodotokov je zalilo tudi več cest. Zaradi deževja pa se je sprožilo 9 plazov, katere so gasilci zaščitili s folijami.

**Poplave\_10 - 11.10. 2024**

Vremenska fronta z večernim močnejšim deževjem preteklega dne, ki je prizadela predvsem zahodni del Slovenije je povzročila nekaj preglavic enotam gasilcev in drugih služb na območjih regijskih centrov za obveščanje Postojna, Kranj, Ljubljana in Celje. Zabeleženo je bilo skupno 14 dogodkov. Meteorna voda je poplavila večinoma kleti objektov, cesto in en podvoz v katerem je obtičalo osebno vozilo. Zaradi razmočenega terena in sunkov močnega vetra se je podrlo drevo. Na terenu je bilo 11 gasilskih enot, od tega 3 poklicne. Gasilci so izčrpavali vodo, izvajali protipoplavne ukrepe in odstranili podrto drevo.

* **VISOKO PLIMOVANJE MORJA**

**Visoko plimovanje morja, 10. 3. 2024 – Piran**

Ob 21.10 je bila v Piranu zaradi visokega plimovanja morja prožena sirena javnega alarmiranja z opozorilom na nevarnost. Ob 22.30 je del Cankarjevega nabrežja in glavo rdečega pomola zaradi plime poplavilo morje.

**Poplavljanje morja, 27.3.2024**

Ob 21.19 je bila zaradi visokega plimovanja morja v Piranu prožena sirena javnega alarmiranja z znakom za opozorilo na nevarnost. Ob 22.17 je bila najvišja plima (310 cm), poplavljena je bil del Cankarjevega nabrežja.

* **POGREŠANE OSEBE, ŽIVALI IN STVARI**

**Pogrešana oseba Sestranska vas 12.2.2024**

**12.2.2024**

Izpostava Kranj

Ob 22.15 se je na območju Sestranske vasi v občini Gorenja vas-Poljane pričela iskalna akcija pogrešane osebe. Policisti PP Škofja Loka so s pomočjo vodnikov reševalnih psov KZS in ZRPS Gorenjska, gasilcev PGD Škofja Loka in Gorenja vas ter GARS Kranj s čolnom, reševalcev iz vode in potapljačev ter potapljačev Podvodno reševalne postaje Kranj preiskujejo območje.

**13.2.2024**

Ob 11.19 se je nadaljevala iskalna akcija pogrešane osebe od 22. februarja 2024 na območju Sestranske vasi v Gorenji vasi v občini Gorenja vas-Poljane . Gasilci PGD Škofja Loka, Gorenja vas in GARS Kanj so pregledali območje jezu, vendar pogrešanega niso našli.

**17.2.2024**

Ob 8.00 se je na območju naselja Gorenja vas, občina Gorenja vas–Poljane, nadaljevalo iskanje pogrešane osebe 12.2.2024. Posredovali so gasilci PGD Poljane, Javorje, Sovodenj, Trebija, Trata, Hotavlje, Lučine in Gorenja vas, pripadniki ekipe INFOKOM CZ Škofja Loka, vodniki reševalnih psov GRS, vodniki reševalnih psov pri Kinološki zvezi Slovenije-SIP 4 in Zvezi vodnikov reševalnih psov Gorenjska 1 ter policisti PU Kranj. Osebo so našli preminulo.

**Pogrešana oseba 4.4. -5.4. 2024\_Bučerca**

**04.04.2024**

Ob 23.05 je v naselju Bučerca, občina Krško, potekala iskalna akcija za pogrešano osebo, v kateri so sodelovali vodniki psov ZRPS Dolenjska in vodniki psov KZS. Iskalna akcija se bo nadaljevala ob 7.00 uri.

**05.04.2024**

Ob 6.20 je v naselju Bučerca, občina Krško, potekala iskalna akcija za pogrešano osebo, v kateri so sodelovali vodniki psov ZRPS Dolenjska, Ljubljana 2 in vodniki psov KZS skupina 1 in 8. Pri iskalni akciji so sodelovali tudi gasilci PGD Mali Kamen, Veliki Kamen in Videm ob Savi z uporabo dronov. Ob 12.48 je bila oseba najdena.

**Pogrešane osebe, 16. 4. 2024 – Dutovlje**

**16.04.2024**

Ob 20.12 je bila na območju naselja Dutovlje, občina Sežana, pogrešana starejša oseba. Na zaprosilo policije po pomoči pri iskanju osebe je sodelovalo šest gasilskih društev iz GZ Sežana, ter vodniki reševalnih psov ZRPS - Ljubljanska1 in 2 ter SIP KZS - skupina 1,5 in 6. Pogrešane osebe niso našli, policija nadaljuje z iskanjem tekom jutrišnjega dne.

**17.04.2024**

Ob 7.18 se je na območju naselja Dutovlje, občina Sežana, nadaljevala iskalna akcija pogrešane osebe. Pri iskanju so poleg policistov sodelovali gasilci ZGRS Sežana, PGD Sežana, Lokev, Povir, Komen, Dobračeva, Šempeter pri Gorici in Lokev ter člani KZS SIP skupine 1, 5 in 6, člani ZRPS Ljubljana 1,2 in ZRPS Obala. Pogrešano osebo so našli mrtvo.

**Pogrešana oseba, Soča - 10-25.5.2024** **- nadaljevanje iskanja 12. 7. 2024**

**10.05.2024**

Ob 8.24 se je na območju naselja Soča, občina Bovec, pod okriljem policije pričela iskalna akcija za pogrešanim tujim državljanom, ki je začasno nastanjen v enem izmed tamkajšnjih kampov. V iskalni akciji sodelujejo gasilci PGD Bovec in Srpenica, reševalci Društva Gorske reševalne službe Bovec, potapljači Društva za reševanje iz vode Slovenije in Podvodne reševalne službe Tolmin, vodniki reševalnih psov ZRPS Notranjska, Obala, Severnoprimorska in vodniki pri Kinološki zvezi Slovenije skupini za območje Severnoprimorske ter območji Notranjske in Obale. Ob 17.00 so iskanje prekinili, do 20.00 bodo izvajali aktivnosti za ponoven pričetek iskalne akcije jutri zjutraj ob 8.00. Na območju Velikih Korit na reki Soči so postavili lovilno mrežo in ga bodo nadzirali preko noči.

**11.05.2024**

V soboto 11. 5. 2024 se je nadaljevala iskalna akcija pogrešanega državljana Nemčije na območju Velikih in Malih korit Soče. Sodelovali so gasilci PGD Bovec in PGD Srpenica, kinologi Kinološke zveze Slovenije Skupine 5 in 6 in člani Društva reševalcev iz vode Slovenije. Pogrešane osebe niso našli. Z iskanjem bodo nadaljevali jutri zjutraj.

**12.05.2024**

Dne 12. 05. 2024 ob 8.00 se na območju Soče, občina Bovec, nadaljuje iskalna akcija pogrešanega nemškega državljana. Pri iskanju poleg policije sodelujejo reševalci GRS Bovec, člani PGD Log pod Mangartom in PGD Srpenica. Reševalci so pregledali območje vendar pogrešane osebe nisi našli.

**13.05.2024**

Ob 7.00 se je na območju Soče, občina Bovec, nadaljevala iskalna akcija pogrešanega nemškega državljana. Društvo reševalcev iz vode Slovenije in gasilec PGD Bovec so nadzirali postavljene lovilne mreže na reki Soči. Z dejavnostmi so zaključili ob 19. uri. Pogrešanega niso našli, zato bodo z aktivnostmi nadaljevali tekom jutrišnjega dne.

**15.05.2024**

Ob 7.00 se je na območju Velikih Korit na reki Soči v naselju Soča v občini Bovec nadaljevalo opazovanje postavljene lovilne mreže. Društvo reševalcev iz vode Slovenije in gasilci PGD Bovec so pregledovali strugo Velikih korit Soče in nato odstranili lovilno mrežo. Pogrešane osebe niso našli.

**13.7.2024**

Ob 8.00 so v strugi reke Soče v dolini Trente, občina Bovec, pripadniki Podvodne reševalne službe Tolmin začeli z iskanjem več mesecev pogrešane osebe. Iskanje je bilo zaključeno ob 14.00, osebe niso našli.

**Pogrešana oseba-Ljubljana 8.6.2024**

**8.6.2024**

Ob 11.36 se je nadaljevala iskalna akcija. Danes so pri iskanju pomagale enote kinologov s psi Skupine za iskanje pogrešanih oseb skupina 1, Zveza reševalnih psov Slovenije ljubljanske regije. Osebe niso našli, iskanje se nadaljuje jutri v jutranjih urah.

**Pogrešane osebe, 11. 7. 2024 - Mengeš**

Ob 18.17 je bila na Šolski ulici v Mengšu pogrešana oseba. Območje občine Mengeš so pregledali vodniki psov SIP KZS Skupina 1, ZRPS Ljubljanska regija 1 in 2 ter gasilci PGD Mengeš. Osebe niso našli. Iskanje bodo nadaljevali dne 12. 7. 2024.

**Pogrešana oseba - Skuta, 8.8.2024**

**12.8.2024**

Ob 6.24 se je nadaljevala iskalna akcija za pogrešano osebo na območju Skute, občina Kamnik. Pri iskanju so sodelovali reševalci GRS Kamnik in SIP KZS - Skupina 1. Pogrešano osebo so našli mrtvo. Reševalci GRS Kamnik so jo prenesli v dolino in predali pristojni službi.

**Pogrešana oseba Cerkno - 18.8.2024**

**18.8.2024**

Ob 19.48 je policija zaprosila za iskanje pogrešane osebe na območju naselja Gorje, občina Cerkno. Gasilci PGD Cerkno in PGD Gorje-Poče-Trebenče so preiskali okolico. Pogrešane osebe niso našli. Iskanje bodo nadaljevali v naslednji dan v jutranjih urah.

**19.8.2024**

Ob 7.00 se je na območju naselja Gorje, občina Cerkno, nadaljevala iskalna akcija za pogrešano osebo. Posredovali so gasilci PGD Gorje-Poče-Trebenče, Cerkno, Zakriž in Ravne pri Cerknem skupaj s vodniki reševalnih psov KZS-ERP Severnoprimorske regije in Gorenjske regije ter ZRPS Gorenjske regije. Malo pred 9.00 zjutraj je bila oseba najdena živa na nedostopnem terenu pod Poreznom, od koder so jo gasilci pospremili do terenskega vozila in jo prepeljali domov. Svojci jo bodo peljali na zdravstveni pregled.

**Iskanje pogrešane osebe\_Gorenja vas-Poljane\_24.8.2024**

**24.8.2024**

Ob 20.10 je v naselju Bukov Vrh, občina Gorenja vas - Poljane, potekala iskalna akcija pogrešane osebe. Posredovali so vodniki reševalnih psov KZS SIP 4, SIP 5, ZRPS Gorenjska, GRS vodniki reševalnih psov, gasilci PGD Poljane, Gorenja vas, Škofja Loka, Črni vrh, gorski reševalci GRS Škofja Loka in ekipa Civilne zaščite občine Škofja Loka Infokom CZ Škofja Loka z dronom. Osebe niso našli. Z iskanjem bodo nadaljevali v nedeljo zjutraj.

**25.8.2024**

s strani Policije ob 9.20 preklic vseh aktivnostih v zvezi iskanjem pogrešane osebe, oseba najdena.

**Pogrešana oseba\_Požeg, 10 - 11.10.2024**

**10.10.2024**

Gasilci PGD Fram in JZ GB Maribor so na območju gozda pri naselju Požeg, občina Rače - Fram, tudi s pomočjo drona pomagali policiji v iskalni akciji pogrešanega občana. Osebe niso našli, iskanje bodo nadaljevali jutri v jutri.

**11.10.2024**

Ob 7.20 se je na območju naselja Požeg, občina Rače - Fram, nadaljevala iskalna akcija pogrešane osebe. Območje so preiskali gasilci JZ GB Maribor, PGD Spodnja in Zgornja Gorica, Fram, Rače, Podova ter vodniki reševalnih psov KZS in ZRPS. Okoli 13. ure so osebo našli, katero so nato na kraju oskrbeli reševalci NMP. V nadaljnjo oskrbo pa jo je v UKC Maribor prepeljal helikopter SV skupaj z dežurno ekipo HNMP Maribor.

**Iskanje pogrešane osebe\_Razor -Tolminske Ravne\_26.10.2024**

**26.10.2024**

Ob 16.22 so na poti s Planine Razor proti Tolminskim Ravnam, občina Tolmin, tuji pohodniki pogrešali enega od njih, ki naj bi odšel po drugi poti. Gorski reševalci GRS Tolmin so ga na območju iskali peš, z vozili ter s pomočjo drona. Pogrešanega niso našli. Akcija se bo pod vodstvom policije nadaljevala v nedeljo zjutraj, vanjo pa se bodo vključili tudi vodniki z reševalnimi psi.

**27.10.2024**

Ob 7.00 se je na območju med Tolminskimi Ravnami in Planino Razor, občina Tolmin, pod vodstvom policije nadaljevala iskalna akcija pogrešanega pohodnika. Aktivirani so bili reševalci GRS Tolmin, gasilci PGD Tolmin, skupine vodnikov reševalnih psov KZS, skupini SIP 5 in SIP 6, ZRPS Severnoprimorske, Obalne in Notranjske ter GRS vodniki reševalnih psov GRZS. Pomoč pri iskanju je izvajal tudi helikopter LPE. Ob 11.37 so pogrešanega našli poškodovanega. Aktivirana je bila dežurna ekipa GRS Brnik s helikopterjem SV. Ob prihodu zdravnika na kraj dogodka je oseba preminula.

**Iskanje pogrešanje osebe - Kal - 31.10.2024**

**31.10.2024**

Ob 14.03 se je na območju naselja Kal v občini Pivka, pod vodstvom Policije pričelo iskanje pogrešane osebe. Posredovali so kinologi društev KZS SIP 1 in 6 ter ZRPS Notranjske. Osebe niso našli, iskanje se bo nadaljevalo jutri, 1. novembra.

**1.11.2024**

Ob 9.00 se je na področju naselja Kal, občina Pivka, nadaljevala iskalna akcija za pogrešano osebo. Pri iskanju so sodelovali pripadniki policije, vodniki reševalnih psov skupine za iskanje pogrešanih SIP KZS skupine 1,5 in 6, gasilci PGD Pivka, Košana, Zagorje, Postojna ter skupina PV 2 z brezpilotnim letalnikom. Pogrešano osebo so nedaleč od doma našli v slabem zdravstvenem stanju, prevzeli so jo reševalci NMP Postojna.

**-NESREČE V PODZEMNIH JAMAH IN BREZNIH**

**KRIŽNA JAMA**

**6.1.2024**

Izpostava Postojna

Ob 17.09 je v Križni jami, občina Cerknica, zaradi povečane količine padavin ostalo ujetih pet oseb. Posredujejo jamarski reševalci JRS Postojna, Ljubljana in Novo mesto z jamarskimi potapljači in gasilci PGD Cerknica, ki razsvetljujejo kraj dogodka in nudijo logistično pomoč jamarskim reševalcem. Reševanje in oskrba sta v teku. Obveščene so vse pristojne službe.

**7.1.2024**

Ob 21.21 so se potapljači vrnili iz Križne jame, kjer je od sobote 6.1.2024 zvečer ostalo ujetih 5 oseb, dva jamarja in trije obiskovalci, ki se zaradi dvignjenega vodostaja kot posledice deževja niso mogli vrniti skozi zaliti prehod. Potapljači poročajo, da je skupina dobro in da imajo vse, kar potrebujejo. Vodna gladina upada, a trenutno vodostaj še ne dopušča reševanja. Ponovni potop je predviden danes dopoldne.

**8.1.2024**

Ob 15.05 so v Križni jami, občina Cerknica, reševalci JRS Postojna, Ljubljana, Novo mesto, Kranj, Tolmin, Sežana, Velenje, gasilci PGD Cerknica, Iga vas, Stari trg in Državna enota za tehnično potapljanje CZ uspešno rešili in izstopili iz jame z vsemi petimi nepoškodovanimi osebami. Posredovala je tudi Državna enota za psihološko pomoč.

**Večji obseg - Nesreča v Golokratni jami - 3.5.2024**

**03.05.2024**

Ob 20.16 sta v Golokratni jami pri Sežani dva Poljska državljana videla truplo v jami. Na zaprosilo policije so gasilci ZGRS Sežana nudili pomoč pri razsvetljavi terena. Dva jamarja JRC RC Sežana pa sta se spustila v jamo in našla truplo moškega srednjih let. Z nadaljevanjem intervencije bodo nadaljevali zjutraj ob sedmi uri.

**04.05.2024**

Ob 6.15 so v Lipici v občini Sežana jamarski reševalci JRS Sežana, Postojna In Tolmin v Golokratni jami nadaljevali akcijo iznosa včeraj tam najdenega trupla preminule osebe in ga predali pogrebni službi. Na truplo sta včeraj, 3. 5. 2024 ob 20.38 v jami naletela tuja jamarja in o tem obvestila policijo.

* **NESREČE V GORAH**

**Iskanje dveh planincev - nesreča v gorah - 1.4.2024**

Dne 1. 4. 2024 ob 0.12 so na območju Triglava, občina Kranjska Gora, pogrešali dva planinca. Stekla je iskalna akcija, v kateri so od 6.28 ure poleg letalske policijske enote s helikopterjem sodelovali tudi gorski reševalci GRS Mojstrana. Na območju Vrat so našli parkirano osebno vozilo enega izmed pogrešanih, njiju pa ta dan niso našli.

2. 4. 2024 ob 8.56 so z iskanjem za pogrešanima nadaljevali in ju našli mrtva v vstopu pod Slovensko alpinistično smerjo. Planinca sta ob zdrsu in padcu poškodbam na kraju podlegla.

**Nesreča v gorah - Razor, 15. -16.6.2024**

**16.06.2024**

Ob 8.40 so na Kriških podih, občina Bovec, reševalci GRS Brnik s posadko helikopterja LPE prevzeli pohodnika, ki se je poškodoval pod Razorjem v soboto 15.6. in so ga do Pogačnikovega doma na Kriških podih preko noči peš prenesli reševalci GRS Bovec. Helikopter je poškodovanca in njegovega nepoškodovanega sopohodnika prepeljal v SB Jesenice. Helikopter LPE je prepeljal tudi reševalce GRS Bovec s Kriških podov do pristajališča v Trenti.

**Reševanje planinca-Triglav (29.6.2024 – 30.6.2024)**

**30.06.2024**

Ob 16.10 se je na Triglavskih podih, občina Kranjska Gora, poškodoval planinec. Posredovali so reševalci GRS Mojstrana in Kranjska Gora. Helikopter LPE v spremstvu dežurne ekipe za reševanje v gorah z Brnika je reševalce prepeljal v bližino ponesrečenca, zaradi sunkov vetra pa se je moral vrniti na Brnik. Reševalci so okoli 21.00 s ponesrečencem prispeli na Kredarico, kjer so čakali jutro, da bo lahko poletel helikopter LPE in ponesrečenca prepeljal v UKC Ljubljana. Posredoval je tudi helikopter SV, ki je v dolino prepeljal reševalce GRS Mojstrana.

**Pogrešan planinec - Krma - 17.9.2024**

Ob 17.33 je na območje Krme in Velske doline, občina Gorje, zaradi pogrešanega gornika poletel helikopter LPE z ekipo GRS Brnik. Preiskali so območje do višine 2000 metrov, vendar pogrešanega tujega gornika niso našli. Iskalna akcija se bo nadaljevala, ko se bodo izboljšale vremenske razmere. V pripravljenosti so bili tudi gorski reševalci GRS Mojstrana.

**1.10.2024**

Ob 12:28 je bilo na območju Triglavske škrbine, občina Bohinj, najdeno truplo. Gorski reševalci GRS Bohinj so pokojnika s helikopterjem LPE prepeljali v dolino in predali pogrebni službi.

**Reševanje planincev na Skuti 22.12.2024**

**22.12.2024**

Ob 18.42 sta na poti s Turske gore proti Kamniškem sedlu zašla tuja planinca, eden od njiju naj bi imel zlomljeno nogo. Posredujejo reševalci GRS Celje, Kamnik, Ljubljana in Kranj, ki so kljub izjemno težkim pogojem poskusili dostopiti do ponesrečenega. V večernih urah se je reševanje prekinilo.

**23.12.2024**

Nadaljevanje reševanja v Kotliškem grabnu. Ker se razmere tudi preko noči niso povsem umirile, so ekipe GRS (Kamnik, Ljubljana, Kranj in Celje) tudi danes reševale na klasičen način. Ob pričetku dneva je z reševanjem poizkusila enota LPE s helikopterjem a je bilo reševanje zaradi sunkovitega ter turbulentnega ozračja neuspešno. Ponoven poizkus so izvedli okrog 12 ure a tudi tokrat niso bili uspešni. Ekipe GRS so tako ob 12.50 s klasično tehniko po cca 50m spustu prišle do premražene ponesrečenke, jo dodatno oblekli, oskrbeli s toplim čajem ter energijskimi geli, nakar je poškodovanka ob spremstvu reševalcev ter z varovanjem sama sestopala v dolino. Ob 17.05 je bila predana ekipi NMP, ki so jo odpeljali na travmatološki oddelek UKC LJ. Komunikacija je potekala tudi s konzulatom Madžarske, ki je bilo o vseh bistvenih informacijah obveščena sproti. Z iskalno/reševalno akcijo bodo ekipe nadaljevale predvidoma jutri, v kolikor bodo razmere to dopuščale.

**25.12.2024**

Danes se je nadaljevalo reševanje poškodovanega madžarskega planinca. Helikopterjem LPE je opravil pregled terena, a so reševanje prekinili zaradi neugodnih vremenskih razmer.

**26.12.2024**

Dne 26.12. 2024 ob 6.00 se je nadaljevala iskalna akcija pogrešanega planinca na območju Kamniško Savinjskih alp. Ob 11.30 so v Kotliškem grabnu, občina Kamnik, reševalci GRS Kamnik in Kranj našli pogrešanega madžarskega državljana. Pri iskanju jim je pomagal helikopter Slovenske policije, ki je reševalce prepeljal do kraja nesreče. Reševalci so s pomočjo sondiranja pogrešanega locirali 250 metrov nižje. Pogrešana oseba se je nahajala 2 metra pod snežno odejo in ni kazala znakov življenja. Reševalci so pogrešanega izkopali ter ga ob pomoči helikopterja Slovenske policije prepeljali v dolino.

* **NESREČE NA VODI IN V VODI**

**Nesreča na vodi, 30. 4. 2024 - reka Sava, Bled**

**30.04.2024**

Ob 11.57 se je na Savi dolinki v občini Bled prevrnil kajak. Potapljači PRS Bled in gasilci PGD Bled so se s čolnom odpeljali na kraj nesreče, iz vode potegnili kajak in kajakaša ter ga prepeljali do mesta kjer so ga oživljali do prihoda reševalcev NMP Bled.

**01.05.2024**

Ob 11.46 so iz Save dolinke, občina Bled, gasilci PGD Bled izvlekli poškodovan kajak, ki je bil prejšnji dan udeležen v nesreči in ga predali policistom.

* **POŽARI V OBJEKTIH**

**Požar - industrijski objekt BANDAG, 26 – 29. 1. 2024**

**26.1.2024**

Izpostava Kranj

Ob 13.51 je v industrijski coni na Trati v Škofji Loki zagorelo skladišče. Požar gasijo gasilci GARS Kranj, Besnica, Bitnje, Breg ob Savi, Britof, Bukovica, Cerklje, Davča, Dražgoše, Godešič, Golnik, Gorenja vas, Goriče, Gosteče, Jošt, Kokrica, Kranj Primskovo, Mavčiče, Podblica, Poljane, Predoslje, Preska Medvode, Račeva, Reteče - Gorenja vas, Rudno, Selca, Stara Loka, Stražišče, Suha, Škofja Loka, Trata, Trebija, Trstenik, Virmaše Sv. Duh, Zali Log, Žabnica, Železniki in Žiri. Na kraju je bila tudi dežurna ekipa Ekološkega mobilnega laboratorija (ELME). Z gašenjem požara so gasilci nadaljevali tudi ponoči.

**27.1.2024**

Tekom dneva so gasilci PGD Reteče - Gorenja vas preiskovali območje požarišča, gasili najdena žarišča in požarišče dodatno zalili z vodo.

**28.1.2024**

Ob 19.04 so na Kidričevi cesti v Škofji Loki gasilci PGD Trata pogasili žarišča nedavnega požara skladišča v industrijski coni.

**29.1.2024**

Ob 7.13 je ponovno zagorelo na Kidričevi cesti, občina Škofja Loka. Gasilci PGD Trata so manjši požar pogasili.

Ob 13.45 je ponovno zagorelo na Kidričevi cesti, občina Škofja Loka. Gasilci PGD Trata so manjši požar pogasili.

 Ob 17.45 je ponovno zagorelo na Kidričevi cesti, občina Škofja Loka. Gasilci PGD Trata so manjši požar pogasili.

**Požar skladišča Portorož - 14.7.2024**

Ob 11.09 je na Obali v Portorožu, občina Piran, gorel objekt v izmeri okoli 2000 kvadratnih metrov. Požar gasijo gasilci JZ GB Koper in PGD Piran, Sečovlje, Nova vas nad Dragonjo, Pobegi-Čežarji, Vrbovo, Podgrad, Hrvatini, Krkavče, Izola, Babiči, Šempeter, Zagorje, Palčje, Lokev, Sežana, Postojna, Pivka, Hruševje, Razdrto, Slavina, ZGRS Sežana in Ilirska Bistrica. V gašenju požara sta se dva gasilca nadihala dima in poškodovala dva občana. Na kraju dogodka je bil tudi dežurni SVOM-a, upravljalec pristanišča iz Okolja Piran, dežurni delavec Rižanskega vodovoda Koper, Elektra Primorske in mobilna enota ekološkega laboratorija ELME.

**Požar AGRARIA Lucija - 7.12.2024**

**7.12.2024**
Ob 4.11 je v Liminjanski ulici v Luciji v občini Piran zagorela večja prodajalna. Požar so pogasili gasilci PGD Piran, Sečovlje, Nova vas nad Dragonjo, Izola, Korte, Babiči, Dekani, Gradin Krkavče, Pobegi-Čežarji, Osp, Dol, Hrvatini, Movraž, Rakitovec in JZ GB Koper. Na kraju dogodka so bili tudi dežurni delavci Rižanskega vodovoda Koper in Elektra Primorske ter inšpektor RS VNDN. Zaradi otekanja požarne vode v morje je bil aktiviran tudi inšpektor za okolje. Ob 16.33 je na požarišču objekta ponovno zagorelo. Posredovali so gasilci PGD Piran in JZ GB Koper.

**8.12.2024**
Dobili smo klic da se kadi iz objekta-Agraria. Na lokaciji smo ugotovili da je zagorela paleta, ki je bila pred objektom na kateri so bile vreče humusa. Preventivno smo del pogorišča prekopali in zalili z 1200 litrov vode.

**13.12.2024**

Ob 9.13 se je na požarišču Agrarie v Luciji, občina Piran, kadilo. Gasilci so požarišče zalili z vodo.

* **POŽARI V NARAVI OZIROMA NA PROSTEM**

**Požar Kras – Trstelj, 18.7.2024**

**18.7.2024**

Okoli 10. ure je zagorelo na Krasu, in sicer v bližini naselja Škrbine, ogenj pa se je zaradi močnega vetra razširil po pobočju Trstelja in sosednjega Kačnika. Aktiviranih je bilo 145 gasilskih enot, državna enota za gašenje iz zraka, državna enota za varstvo pred NUS Severnoprimorske regije, enota za hitre reševalne intervencije EHI CZ RS in MONG – HRI Nova Gorica, na terenu pa je več kot 400 gasilcev. Poleg dveh Air Tractorjev pomagata gasiti požar tudi helikopterja LPE in Slovenske vojske. Požar je zajel okoli 150 hektarjev gozdnatih površin. Hiše niso ogrožene, ogrožena pa je bila le koča na Trstelju in tamkajšnja infrastruktura. V popoldanskih urah so sporočili da je požar trenutno pod nadzorom. Preko noči je požar gasilo 420 gasilcev. Gašenje požara jim je oteževala burja.

**19.7.2024**

Dne 19. 7. 2024 se je na območju Trstelja in sosednjega Kačnika na Krasu nadaljevalo gašenje gozdnega požara. Aktiviranih je 132 gasilskih enot, od tega tri poklicne, enota za hitre reševalne intervencije Nova Gorica in EPV MOL. Pomoč pri gašenju še vedno nudijo Slovenska vojska, ki zagotavlja prehrano in cisterno z vodo, zrakoplova Air Traktor URSZR ter helikopterja LPE in Slovenske vojske. Gasilci imajo trenutno požar še vedno pod nadzorom. Pripadniki Državne enote za varstvo pred NUS so območje Trstelja, občina Miren - Kostanjevica, preventivno pregledali del območja v možni smeri širjenja požara. Pripadniki so našli 4 kose NUS s skupno maso 57,7 kilogramov, italijanskega izvora iz obdobja 1. svetovne vojne. Najdbe so odstranili in do uničenja shranili na varno.

**20.7.2024**

Dne 20. 7. 2024 se je na območju Trstelja in sosednjega Kačnika na Krasu nadaljevalo gašenje gozdnega požara. Aktiviranih je bilo 64 gasilskih enot, od tega ena poklicna. Gasilcem je s pomočjo deževja, ki padlo v noči iz petka na soboto, uspelo požar pogasiti. Na terenu pa ostaja požarna straža.

**14.8.2024\_Gašenje požara\_Borovec**

**14.8.2024**

Ob 15.20 je v naselju Borovec pri Kočevski Reki, občina Kočevje, gorelo v gozdu. Gasilci PGD Kočevje, Kočevska Reka in Šalka vas so pregledali območje z dronom ter zavarovali kraj požara. Gašenja zaradi nedostopnosti terena niso mogli izvajati. Državna Enota za gašenje z zraka URSZR je pričela z gašenjem. Požar je lokaliziran. Z nadaljnjimi aktivnostmi bodo nadaljevali v prihodnjih dneh.

**15.8.2024**

Preko današnjega dne so gasilci PGD Kočevska Reka, Šalka vas, Kočevje in Morava nadaljevali z gašenjem gozdnega požara, ki je v sredo 14.8.2024 ob 15.20 zagorel na težko dostopnem terenu v naselju Borovec pri Kočevski Reki, občina Kočevje. Požar sta gasili tudi letali Enote za gašenje iz zraka URSZR in vojaški helikopter SV.

**16.8.2024**

V petek 16.8.2024 so gasilci PGD Kočevska Reka, Šalka vas, Kočevje in Morava nadaljevali z gašenjem gozdnega požara, ki je v sredo 14.8.2024 ob 15.20 zagorel na težko dostopnem terenu v naselju Borovec pri Kočevski Reki, občina Kočevje. Požar je gasil tudi helikopter SV.

**17.8.2024**

Preko dneva se je nadaljevalo gašenje gozdnega požara na nedostopnem območju vrha Krokar v Borovcu pri Kočevski Reki, občina Kočevje, katerega je najverjetneje zanetila strela 14.8.2024. Požar so gasili gasilci PGD Kočevje, Šalka vas, Morava, Kočevska Reka in Klinja vas. Pomoč pri gašenju je nudil tudi helikopter SV in Enota za gašenje iz zraka URSZR z letaloma Air Tractor. Požar je na nekaterih mestih ustavljen, pod nadzorom pa še ni. Gasilci območje pregledujejo tudi z dronom. Aktivnosti z gašenjem se bodo nadaljevale tudi danes, s pomočjo helikopterja SV in letalima Air Tractor.

**14.8.2024\_Gašenje\_požara\_Degarnik**

**14.8.2024**

Ob 15.45 je na težko dostopnem območju Degarnika, med vasjo Police in Bukovo v občini Cerkno, gorelo v naravi. Gasilci PGD Bukovo-Zakojca, Cerkno, Gorje-Poče-Trebenče, Plužnje, Šebrelje in Novaki so požar gasili z naprtnjačami, metlami in prepihalniki. Do požara so napeljali tudi vod za gasilno vodo. Gasilci so požar pogasili, izvaja pa se še dodatno zalivanje in prekopavanje žarišč. Preko noči so na požarni straži ostali gasilci PGD Cerkno in Bukovo-Zakojca.

**15.8.2024**

Preko današnjega dne so gasilci PGD Cerkno, Šebrelje in Bukovo Zakojca ponovno izvajali požarno stražo na območju Degarnika, kjer je včeraj zagorelo v naravnem okolju. Kontrola terena.

**Požar v naravi KOMARČA 20. - 21.8.2024**

**20.8.2024**

Ob 15.25 so na neprehodnem območju med Domom na Komni in Črnim jezerom, občina Bohinj, pohodniki opazili požar v naravi. Gasilci PGD Bohinjska Bistrica so v sodelovanju z gorskimi reševalci GRS Bohinj, ekipo CZ za reševanje na vodi in iz vode Bohinj in helikopterjem SV so požar pogasili. Naslednji dan se pogorišče preveri v kolikor bo potrebno ponovno gašenje.

**21.8.2024**

Ob 7.00 je bil na območju Komarče, občina Bohinj, opravljen pregled požarišča, kjer je bilo ugotovljeno, da požar še ni pogašen in se širi. Pri gašenju so sodelovali gasilci PGD Bohinjska Bistrica, gorski reševalci GRS Bohinj, ekipa CZ za reševanje na vodi, helikopter SV in dve letali Državne enote za gašenje iz zraka. Po končanem pregledu pogorišča je policijski helikopter prepeljal reševalce in gasilce v Bohinj.

**Požar Porezen (Tolmin) – 31.8.-3.9.2024**

**31.8.2024**

Ob 17.02 je pod Poreznom, občina Tolmin, zagorelo na težko dostopnem terenu. Gasilci PGD Podbrdo, Tolmin in Most na Soči so pregledali območje požara in ga z ročnim orodjem deloma pogasili. Gašenje je zaradi nedostopnega terena oteženo, zato bodo z gašenjem nadaljevali v nedeljo 1.9.2024 v zgodnjih jutranjih urah, ko bodo pomoč pri gašenju nudila letala Državne enote za gašenje požarov iz zraka URSZR in helikopter SV.

**1.9.2024**

Preko dneva je potekalo gašenje požara v naravi pod Poreznom, občina Tolmin. Požar na površini okoli enega hektara so gasili gasilci PGD Tolmin, Most na Soči in Podbrdo. Gašenje iz zraka izvajajo helikopter SV in Enota za gašenje iz zraka URSZR s tremi letali Air Tractor. Ekipa CZ za reševanje na vodi in iz vode Bohinj, gasilci PGD Bohinjska Bistrica, Stara Fužina, Savica-Polje so zavarovali mesta za zajem vode v Bohinjskem jezeru in zagotovili prenehanje delovanja vzletne točke za padalce nad Bohinjskim jezerom. Gasilci PGD Podbrdo bodo tudi v naslednjih dneh spremljali morebitne ponovne vžige.

**Požar Porezen (Cerkno) - 4.9.2024**

**4.9.2024**

Ob 15.47 je zaradi udara strele ob nevihti zagorelo v naravnem okolju na neprehodnem terenu na pobočju Porezna v občini Cerkno. Posredujejo gasilci PGD Cerkno, Bukovo-Zakojca, Novaki, Planina-Čeplez, Ravne pri Cerknem, Šebrelje in Državna enota za gašenje iz zraka s tremi letali. Vse aktivirane gasilske enote bodo čez noč ostale na terenu in nadaljevale z gašenjem. V jutranjih urah pa bo pri gašenju ponovno sodelovala tudi Državna enota za gašenje iz zraka.

**5.9.2024**

V jutranjih urah se je nadaljevalo gašenje v naravnem okolju na neprehodnem terenu na pobočju Porezna v občini Cerkno, ki je zagorelo 4.9.2024. Posredovali so gasilci PGD Cerkno, Bukovo-Zakojca, Novaki, Planina-Čeplez, Ravne pri Cerknem, Šebrelje in Državna enota za gašenje iz zraka s tremi letali. V popoldanskih urah je požar dokončno pogasil dež. Požar je pogašen. Skupno je pogorelo okoli tri hektare območja z grmičevjem in podrastjem. Na požarni straži so preko noči ostali gasilci PGD Novaki. Ob 8.25 so na območju Bohinjskega jezera gasilci PGD Bohinjska Bistrica, Stara Fužina, Savica-Polje in Ekipa CZ za reševanje na vodi in iz vode Bohinj, preko spletnih medijev in s fizičnim obveščanjem na obali in s plovili po jezeru, obveščali obiskovalce Bohinjskega jezera o zajemanju vode z letali Air Tractor z jezera. Zavarovali so mesta za zajem vode in zagotovili prenehanje delovanja vzletne točke za padalce nad Bohinjskim jezerom.

**Gozdni požar- Završnica 2.11.2024**

**2.11.2024**

Ob 14.18 je v dolini Završnice, občina Žirovnica, gorelo na nedostopnem terenu v gozdu. Požar gasijo gasilci GARS Jesenice, PGD Smokuč in Zabreznica s pomočjo helikopterja SV. Helikopter je na požarišče odvrgel 15 kubičnih metrov vode, vendar požar še ni pogašen. Z gašenjem bodo nadaljevali v nedeljo.

**3.11.2024**

Ob 5.30 se je na hribu Kurica, občina Žirovnica, nadaljevalo gašenje požara, na nedostopnem in skalnatem pobočju, ki je izbruhnil 2.11.2024. Posredovali so gasilci GARS Jesenice, PGD Zabreznica, Smokuč, reševalci GRS Radovljica in helikopter SV ter gasili žarišča pod površjem zemlje. Požar so pogasili. Gasilci so pregledali in preslikali požarišče z dronom, ponovni pregled z dronom pa bodo opravili tudi v večernih urah in v ponedeljek v zgodnjih jutranjih urah.

**4.11.2024**

Ob 7.45 so na pobočju Kurice, dolina Završnica, naselje Zabreznica, občina Žirovnica, gasilci GARS Jesenice z dronom opravili pregled terena po požaru na približno 1,5 ha površine. Gasilci PGD Smokuč in Zabreznica so jim nudili pomoč pri pregledovanju in ocena stanja požarišča.

**5.11.2024**

Ob 11.20 so policisti letalske enote policije opazili ogenj na območju Kurice v občini Žirovnica. Gasilci GARS Jesenice, PGD Smokuč in Zabreznica ter helikopter slovenske policije so požar pogasili. Ob zaključnem pregledu so ugotovili, da je na pogorišču še vedno prisotna visoka temperatura.

* **NAJDBE NEEKSPLODIRANIH UBOJNIH SREDSTEV**

**Najdba letalske bombe 26.2.2024 - 7.3.2024**

**26.2.2024**

Dne 26. 2. 2024 ob 11.17 so pripadniki Državne enote za varstvo pred NUS pri detekciji terena na delovišču pri železniški postaji v Novi Gorici naleteli na letalsko bombo angleške izdelave iz obdobja druge svetovne vojne. V sodelovanju z OŠCZ Nova Gorica in Državno enoto za varstvo pred NUS potekajo aktivnosti za zavarovanje kraja najdbe in nevtralizacije letalske bombe.

**29.2.2024**

Dne 29.02.2024 ob 9.32 so pripadniki Državne enote za varstvo pred NUS pri detekciji terena na delovišču pri železniški postaji v Novi Gorici naleteli na še eno letalsko bombo, poteka zavarovanje kraja, nato bo potekala identifikacija. Prav tako je bila pri detekciji terena odstranjena topovska granata kalibra M12 150mm a.o., teže 36.3 kg. Topovska granata je bila odpeljana v regijsko skladišče Grgar.

**Najdba topovskih granat 8.3.2024 - 9.3.2024**

**8.3.2024**

Ob 13.09 so na Travni Gori v občini Sodražica med gozdarskimi deli naleteli na 30 topovskih granat, kalibra 100 milimetrov, italijanske izdelave iz obdobja 1. svetovne vojne. Pripadnika Državne enote za varstvo pred NUS Gorenjske in Ljubljanske regije sta nevarne najdbe odstranila in prepeljala v skladišče do uničenja. Zaradi megle in bližajoče se noči na območju najdbe, bodo pripadniki v soboto z detektorjem kovin pregledali območje, kjer so predvideni gozdarski posegi.

**9.3.2024**

Ob 6.00 so v naselju Travna Gora v občini Sodražica pripadniki Državne enote za varstvo pred NUS nadaljevali z odstranitvijo najdenih 99 kosov italijanskih topovskih granat kalibra 100 milimetrov iz obdobja prve svetovne vojne.

**NUS Letalska bomba - Maribor, Tezno - 28.3.2024**

**28.03.2024**

Ob 12.26 so v ulici Ledina, na Teznem v Mariboru, pri zemeljskih delih našli letalsko bombo mase 250 kg iz obdobja 2. svetovne vojne. Kraj najdbe so zavarovali, za nevarno najdbo pa bodo v prihodnjih dneh poskrbeli pripadniki Državne enote za varstvo pred NUS. Obveščene so vse pristojne službe.

**Najdbe neeksplodiranih ubojnih sredstev, 6. 5. 2024 - Vrtojba**

**07.05.2024**

Ob 8.00 sta pripadnika Državne enote za varstvo pred NUS Severnoprimorske regije posredovala v Biljenskih gričih v občini Šempeter-Vrtojba, kjer je krajan našel NUS med delom v vinogradu. Odstranila sta topovsko granato kalibra 75mm, mase 7 kg, italijanske izdelave iz obdobja 1. svetovne vojne. Nevarno najdbo sta do uničenja shranila v primernem skladišču.

**Najdba NUS Nova Gorica ŽP - 22.8.2024**

**22.8.2024**

Ob 12.49 so na Kolodvorski poti v Novi Gorici v skladiščnem objektu naleteli na letalsko bombo. Pripadniki Državne enote za varstvo pred NUS Severnoprimorske regije so ugotovili, da gre za 250 kg težko letalsko bombo s 95 kg eksploziva, angleške izdelave, z enim zadnjim mehanskim vžigalnikom. Policija je okrog najdbe postavila zaporo v krogu 50 metrov. Območje ostaja zaprto do deaktivacije bombe.

**24.8.2024**

Ob 8.00 so pripadniki Državne enote za varstvo pred NUS Severnoprimorske regije in ostale pristojne službe nadaljevale s pripravami na aktivnosti, ki bodo potekale dne 25. 08. 2024, ko je predvidena deaktivacija letalske bombe, najdene dne 22. 08. 2024 na Kolodvorski poti v Novi Gorici.

**25.8.2024**

Ob 6.27 so se na Kolodvorski poti v Novi Gorici pričele aktivnosti deaktivacije najdene letalske bombe in evakuacije prebivalstva. Aktivirani so bili pripadniki enote NUS Severnoprimorske zveze, gasilska društva zveze Šempeter- Nova Gorica, Goriške zveze, DPD Nova Gorica, reševalci NMP Nova Gorica in policije. Evakuirano je bilo prebivalstvo v območju do 400m od najdbe bombe, ukrep zaklanjanja je veljal za prebivalce v območju do 600m. Ob 10.10 se je oglasil znak sirene za neposredno nevarnost. O dogodku so obveščene vse pristojne službe. Letalska bomba je bila uspešno deaktivirana ob 10.47.

**NUS - letalska bomba ŽP Nova Gorica - 23.9.2024**

**23.9.2024**

Ob 9.19 so na Kolodvorski poti v Novi Gorici pri gradbenih delih na železniški postaji našli 104 kilogramsko letalsko bombo angleške izdelave iz obdobja 2 svetovne vojne. Posredujejo pripadniki Državne enote za varstvo pred NUS Severnoprimorske regije. Trenutno na kraju najdbe potekajo aktivnosti zavarovanja nevarne najdbe. O dogodku so bile obveščene pristojne službe.

**20.10.2024**

Dne 20.10.2024 ob 10:40 minut je bila uspešno onesposobljena letalska Bomba 250 lib teže 104 kg iz II.SV angleške izdelave kateri je bil odstranjen vžigalnik No 30. Posebej je z prirejenim orodjem odstranjen tudi detonator. Sredstvo avionska bomba in vžigalnik sta bila z spremstvom odpeljano v začasno skladišče Grgar in bosta uničena v 3 mesečnem roku. Pri onesposobitvi avionske bombe je sodelovalo devet pripadnikov Državne enote za varstvo pred NUS in dva pripadnika proti bombe enote pri GPU.

**NESREČE ZRAČNIH PLOVIL**

**17.11.2024**

Regijski center za obveščan je Murska Sobota

Ob 11.44 je v naselju Gančani v občini Beltinci strmoglavilo manjše potniško letalo. Gasilci PGD Murska Sobota so zavarovali kraj dogodka, omogočili dostop pristojnim službam in osvetljevali kraj dogodka. V nesreči so preminule tri osebe.

**NESREČE V GORAH**

**2.1.2024**

Regijski center za obveščanje Kranj

Ob 12.02 je v vzhodni grapi Tošca v občini Bohinj kložasti plaz odnesel tri alpiniste, pri čemer sta se dva poškodovala. Posredovali so gorski reševalci GRS Bohinj in helikopter Slovenske vojske z dežurno ekipo HNMP z Brnika. Poškodovana alpinista so prepeljali v SB Jesenice.

**10.1.2024**

Regijski center za obveščanje Nova Gorica

Ob 6.17 so na območju Krna, občina Kobarid, reševalci GRS Tolmin in helikopter LPE pregledovali teren, zaradi pogrešane osebe. Skupina planincev, ki se je vzpenjala na Krn je pogrešano osebo našla preminulo pod stezo v bližini vrha Kožlak. Helikopter LPE jo je prepeljal v Tolmin.

**8.2.2024**

Regijski center za obveščanje Kranj

Ob 18.17 se je na gozdni poti med Bibo planino in Menino planino, občina Kamnik, v megli izgubilo 5 oseb. Gorski reševalci GRS Kamnik so jih našli in nepoškodovane pospremili do vozila.

**24.2.024**

Regijski center za obveščanje Kranj

Ob 14.59 je med rutinskim letom v soteski Belca, občina Kranjska Gora, posadka helikopterja LPE opazila negibno osebo. Dežurna ekipa GRS Brnik je z reševalci GRS Mojstrana preminulo osebo pripravila za helikopterski transport v dolino, kjer so jo predali pogrebni službi.

**29.4.2024**

Regijski center za obveščanje Kranj

Ob 11.06 sta turna smučarja smučala skozi Špikov graben, občina Kranjska Gora, na mestu kjer je potreben spust po vrvi je enega zajel snežni plaz in ga odnesel čez skalni skok, 300 metrov nižje je ostal zakopan v snegu. Gorski reševalci GRS Kranjska Gora in GRS Rateče so ga hitro našli, a je zaradi poškodb preminil na kraju dogodka. S helikopterjem LPE in dežurno ekipo GRS Brnik so pokojnika in nepoškodovanega smučarja prepeljali v dolino.

**21.10.2024**

Regijski center za obveščanje Kranj

Ob 11.54 so se na grebenu Na Možeh, občina Žirovnica, utrgale skale in pri tem huje poškodovale 3 pripadnike gorske enote policije. Gorski reševalci GRS Tržič in GRS Brnik so s helikopterjem LPE in pomočjo avstrijske gorske reševalne službe poškodovane rešili, jih oskrbeli in prepeljali v SB Jesenice in UKC Ljubljana.

**NESREČE PRI ŠPORTNIH, REKREATIVNIH IN DRUGIH AKTIVNOSTIH**

**14.1.2024**

Regijski center za obveščanje Kranj

Ob 14.06 je na sankaški progi iz Starega Ljubelja, občina Tržič, sankačica zapeljala z proge in pristala v prepadu. Reševalci GRS Tržič so huje poškodovano osebo na kraju oskrbeli in jo pripravili na transport s helikopterjem SV. Helikopter jo je v spremstvu dežurne ekipe HNMP Brnik prepeljal v UKC Ljubljana. Na kraju so bili prisotni tudi reševalci NMP Tržič.

**NESREČE NA ŽIČNICAH, VZPENJAČAH**

**9.1.2024**

Regijski center za obveščanje Nova Gorica

Ob 14.13 se je na Kaninu v Bovcu, na žičnici med postajama A in B, pri četrtem stebru snela jeklenica z vodil. V kabini gondole sta ostali nepoškodovani osebi. Gasilci PGD in reševalci GRS Bovec so s pomočjo vrvne tehnike rešili osebi.

**PLAZOVI**

**22.1.2024**

Regijski center za obveščanje Nova Gorica

Ob 10.47 se je na lokalni cesti Zatolmin–Planina Polog, občina Tolmin, sprožil zemeljski plaz, ki je s seboj v strmo, z gozdom poraščeno območje odnesel dve osebi. Gasilci PGD Tolmin in gorski reševalci GRS Tolmin so zavarovali kraj dogodka in pričeli z iskanjem zasutih oseb. Aktivirani sta bili tudi Državna enota za iskanje zasutih v ruševinah MERP pri KZS in ZRPS Severnoprimorske regije vendar njihovo posredovanje ni bilo potrebno, saj so eno zasuto osebo našli preminulo. Drugo, poškodovano pa so oskrbeli reševalci NMP Tolmin. Obiskovalcem, ki so zaradi plazu ostali ujeti v dolini so nudili pomoč gorski reševalci. Cesta bo do nadaljnjega zaprta. O dogodku so bile obveščene pristojne službe.

**NESREČE V RUDNIKIH IN KAMNOLOMIH**

**21.2.2024**

Regijski center za obveščanje Celje

Ob 18.03 je v Premogovniku Velenje prišlo pri delovni operaciji do izpodriva dveh plinov, ogljikovega dioksida in metana, pri tem pa se štirje delavci niso pravočasno zaščitili z izolirnimi dihalnimi aparati in se nadihali plinov. Enota za reševanje ob rudniški nesreči Premogovnik Velenje je poškodovane rešila in spravila na površje, kjer so jih reševalci NMP pregledali in prepeljali v ZD Velenje. Jamarska enota Premogovnika Velenje je pregledala obstoječe poti, da so se zagotovili, da ni nikogar več, ki bi bil poškodovan, uredili prezračevanje in zagotovili normalne pogoje za nadaljevanje dela. Vse odločitve, so bile sprejete s rudarskim inšpektorjem, ki je bil na kraju dogodka.

**POŽARI V NARAVI OZIROMA NA PROSTEM**

**7.2.2024**

Regijski center za obveščanje Kranj

Ob 6.25 je nad Razgledno potjo, občina Jesenice, gorela podrast v gozdu. Požar na površini enega hektarja so pogasili gasilci GARS Jesenice, PGD Jesenice, Javorniški Rovt, Planina pod Golico, Blejska Dobrava, Hrušica, Koroška Bela ter helikopter Slovenske vojske, ki je vodo zajemal v jezu hidroelektrarne na Savi.

**21.2.2024**

Regijski center za obveščanje Celje

Ob 17.30 je v naselju Zgornje Tinsko, občina Šmarje pri Jelšah, gorelo v gozdu. Požar je zajel površino okoli 6000 kvadratnih metrov. Gasilci PGD Loka pri Žusmu, Sveti Štefan, Šmarje pri Jelšah in Zibika so požar omejili in pogasili.

**POŽARI V OBJEKTIH**

**3.1.2024**

Regijski center za obveščanje Celje

Ob 9.27 je v naselju Loke v občini Ljubno ob Savinji gorelo ostrešje industrijskega objekta, na katerem je bila nameščena sončna elektrarna. Požar je pogasilo 112 gasilcev iz desetih gasilskih društev in sicer PGD Ljubno ob Savinji, Okonina, Radmirje, Gornji Grad, Grušovlje, Nazarje, Rečica ob Savinji, Pobrežje ob Savinji, Bočne in Nova Štifta. Objekt je v celoti uničen.

**6.1.2024**

Regijski center za obveščanje Celje

Ob 21.38 je v naselju Šalek, občina Velenje, gorelo v kletnih prostorih večstanovanjskega objekta, dim pa se je razširil po celotnem stopnišču in v nekaj stanovanj v katerih so ostale ujete štiri osebe in sedem domačih živali. Gasilci PGD Šalek, PGE Velenje in PGD Velenje so izobjekta rešili ujeteosebe in živali, požar pogasili, prezračili ter pregledali objekt. Osebe, ki so se nadihale dima so bile prepeljane v ZD Velenje in SB Celje, pomoč živalim pa je nudil veterinar.

**9.1.2024**

Regijski center za obveščanje Ljubljana

Ob 15.45 je na Letališki cesti v Ljubljani ob skladišču gorelo okoli 30 kosov Li-ionskih baterij. Gasilci GB Ljubljana so požar pogasili in baterije ohlajali z vodo. V nadaljevanju so si priskrbeli zabojnik za odpadke, v katerega so nalili vodo in vanj vložili vroče baterije. Zaposleni v objektu so dostavili ustreznejši kovinski lovilni bazen, v katerega so nato dokončno vložili baterije in jih prelili z vodo.

**19.1.2024**

Regijski center za obveščanje Celje

Ob 19.27 je v naselju Teharje, občina Celje, v industrijskem objektu gorel delovni stroj. Požar so pred prihodom gasilcev pogasili zaposleni. Gasilci PGE Celje, PGD Štore in Teharje so zavarovali kraj dogodka, opravili pregled objekta s termovizijsko kamero, prezračili prostore in evakuirali 58 zaposlenih. Reševalci NMP Celje so pregledali 10 oseb, od tega so jih 6 odpeljali v SB Celje. Gasilci so odsvetovali delo v proizvodnji do sanacije. Požarno stražo so vršili gasilci PGD Teharje.

**17.2.2024**

Regijski center za obveščanje Postojna

Ob 14.53 je v naselju Bač, občina Ilirska Bistrica, zagorelo v lesnopredelovalnem objektu. Požar so pogasili gasilci PGD Knežak, Koritnice, Ilirska Bistrica, Podgora-Podgraje, Podgrad, Jelšane, Postojna in Pivka.

**15.10.2024**

Regijski center za obveščanje Celje

Ob 11.26 je na Kovaški cesti v Zrečah zagorelo v visokonapetostnih omarah s preklopniki v transformatorski postaji proizvodnega obrata. Gasilci PGD Zreče so požar pogasili ter prostore objekta prezračili in pregledali s termovizijsko kamero. Zaradi dima se je iz proizvodne hale na varno umaknilo 198 delavcev.

**SPROŠČANJA NEVARNIH PLINOV**

**11.1.2024**

Regijski center za obveščanje Postojna

Ob 9.19 so v naselju Zabiče, občina Ilirska Bistrica, reševalci NMP Ilirska Bistrica zaradi suma prisotnosti ogljikovega monoksida zaprosili za pregled prostorov objekta. Gasilci PGD Ilirska Bistrica so izmerili prisotnost monoksida ter v prostoru kurilne naprave in dimnika izmerili koncentracijo 25PPM monoksida. Gasilci so prezračili prostore in prepovedali nadaljnjo kurjenje zaradi dotrajanosti kurilne naprave in dimnika. Zaradi suma zastrupitve z monoksidom sta bili dve osebi prepeljani v SB Izola.

**24.1.2024**

Regijski center za obveščanje Kranj

Ob 4.10 se je v Voklem, občina Šenčur, družina zastrupila z ogljikovem monoksidom. Gasilci GARS Kranj so z detektorjem nevarnih plinov zaznali povišane vrednosti CO, prezračili stanovanjski objekt, iznesli žerjavico, iz pritličnega stanovanja evakuirali še eno osebo in odsvetovali nadaljnje kurjenje.

**NESREČE Z NEVARNIMI SNOVMI**

**18.2.2024**

Regijski center za obveščanje Postojna

Ob 19.09 je v naselju Studenec, občina Postojna, zaradi porušitve bazena za gnojevko iztekla velika količina gnojevke. Gasilci PGD Postojna so pregledali potok med lokacijo onesnaženja in reko Nanoščico ki je bil že onesnažen. Pregledali so tudi reko Nanoščico med Landolom in Postojno, v kateri onesnaženja ni bilo opaziti. Obveščene so bile pristojne službe.

**EKSPLOZIJE**

**14.1.2024 – NA PROSTEM**

Regijski center za obveščanje Ljubljana

Ob 18.17 se je v naselju Prevoje pri Šentvidu, občina Lukovica, pri uporabi pirotehničnega sredstva poškodovala oseba. Gasilci PGD Prevoje so nudili prvo pomoč poškodovani osebido prihodareševalcev NMP. Policistom pa so nudili pomoč pri osvetljavi kraja dogodka. Poškodovana oseba je zaradi hudih poškodb umrla na kraju dogodka.

**17.1.2024 – V OBJEKTIH**

Regijski center za obveščanje Kranj

Ob 7.34 je v Stošičevi ulici v Kranju eksplodirala plinska jeklenka v stanovanju večstanovanjskega objekta. Eksplozija je poškodovala okna objekta, razbitine je odneslo po širši okolici, poškodovanih je bilo nekaj parkiranih vozil. Gasilci GARS Kranj so zavarovali kraj dogodka, pogasili manjša žarišča požara in zaprli dovod zemeljskega plina. Eno poškodovano osebo so reševalci NMP prepeljali v UKC Ljubljana. 29 stanovalcev je bilo evakuiranih, CZ Kranj je evakuiranim ponudila zatočišče v občinskih prostorih, poškodovanih je 18 stanovanj. Dežurni delavec Elektro Gorenjska je izklopil celotno stavbo iz električnega omrežja. Na kraju so bili prisotni dežurni upravljavci plinovodnega omrežja Domplan. Stanovalcem je bilo naročeno, da dokler pristojne službe ne ugotovijo ustreznosti objekta za nadaljnje bivanje, v objekt ne bodo smeli vstopati.

**28.5.2024 – V OBJEKTIH**

Regijski center za obveščanje Kranj

Ob 18.54 je na Mladinski cesti na Slovenskem Javorniku, občina Jesenice, prišlo do eksplozije plina v stanovanju v večstanovanjskem objektu. Občan, ki je bil v stanovanju, je preminul zaradi posledic eksplozije. Gasilci GARS Jesenice, PGD Koroška Bela in Jesenice so pogasili požar, iz stanovanja iznesli dve jeklenki butan-propan, pregledali objekt in ga prezračili. Z objekta so odstranili viseče dele poškodovane fasade. Iz objekta so bili evakuirani štirje stanovalci, nobeden od njih ni bil poškodovan. Stanovanje je uničeno, nastala je velika materialna škoda.

**25.11.2024 – V OBJEKTIH**

Regijski center za obveščanje Kranj

Ob 17.22 se je na Kurnikovi poti v Tržiču, zaradi eksplozije del večstanovanjskega objekta podrl in zagorel. Reševalci NMP Tržič so eno opečeno osebo oskrbeli in prepeljali v zdravstveno ustanovo. Gasilci PGD Bistrica pri Tržiču, Tržič, Križe, Kovor, Lom pod Storžičem in GARS Kranj so zavarovali širše območje požara, ceste v okolici so zaprte. Poteka gašenje požara. Ostali prebivalci so nepoškodovani in imajo zagotovljeno začasno namestitev. Objekt je neprimeren za bivanje. V objektu je bila večja količina streliva in lovskega orožja. Na kraju so dežurne službe za plin, elektriko in komunalo ter pristojne osebe v občini. O dogodku so bile obveščene odgovorne osebe.